
O LONA U1G\. 



Ua tatoii masani ona faalogo i taia i mea ua tutupu i nisi itu o 
le lalolagi c le o vaaia c i tatou. O mea ua tatou vaaia e mafai foi 
ona faamaoni ai ia tala. O mea uma ua tatou vaaia, ua fai ni o 
latou igoa, ua mafai foi e i tatou ona fai sina tala i ai. Afai ua 
tatou faalogo i tala i le uiga o mea i le laueleele, po o Ic sami, po 
o tala i tagata ua nonofo i le lalolagi, ma feoa'i ai i lea mea ma 
lea mea ; o tala foi i oloa ua saunia ma feavea'iina i lea itu ma 
lea itu o le lalolagi ; ua aofia tala e^eese e tele faapenā i le upu : 
*' Tala i le Lalolagi^ E pei "ona tusia e nisi tagata tala i mea ua 
sueina e tagata popoto i le tino mai o le lā, ma le masina, ma fetu, 
o mea ia ua i le vanimonimo ; atoa foi ma le amioga a ia mea ua 
vaaia, ona ta'ua lea o lea tala : O le Tala i mea ua vaaia i le Lagi 
po o \GTalai Fetu. Ua faape'a foi ona saunia, ma tuu faatasi tala 
i nuu eseese ma mea foi o i ai i lea nuu ma lea nuu atoa foi ma 
le uiga o tagata ua nonofo ai : ma feau latou te faasaga' i ai ; ona 
aofia lea o ia mataupu uma i le tusi ua ta'ua o le *' Tala i le 
Lalolagi." Ua saunia lenei tusi ina ia iloa le tonu i tala eseese ua 
uma ona faaraaonia e tagata popoto e malaga, atoa foi ma tala a 
nisi ua su'eina amioga a lenei lalolagi i le vanimonimo, o i ai le 
lalolagi nei. 

LE VAEGA I. 



1. O LE TINO O LE LALOLAGI 




Ua tatou le iloa ona po na amata ai e tagata 
ona mafaufau ma faatatau i le manatu le uiga o 
mea uma na vaaia, po o i le lagi i lugā, po o i le 
lalolagi nei. A e tasi le mea ua tatou iloa sa ta- 
ofi e tagata popoto anamua, fa te i latou ua sala- 
f alafa le tino o le lalolagi, ua folasia nuu ma vasa 
e pei o se laulau, Sa matuā fefefe tagata e fe- 

2 O LE TALA I LE LALOLAGI 

laulau i vaa pe a oo i se mea e mamao ma le lau- 
fanua, ina ne'i le toe maua atu i latou i le mea sa 
latou faamoemoe i ai. Sa faapea le taofi, a oo 
ina mamao i tai o le vaa, o le a i u ina pa'ū 
ese i le vanimonimo, e pei ona taavale atu o 
se mapu nai le laulau, ma le le iloa. Mulimuli 
ane, ona o su'esu'ega a tagata popoto, na tautu- 
tupu ai isi manatu, ona i*u lea i le taofi ua fai nei, 
ua lapotopoto le tino o le lalolagi. E tele mea ua 
iloa e faamaoni ai lea taofi. 

(l) E mafai e vaa ona soo le tino o le lalo- 
lagi pe a saga aga ai pea i sasa'e poo sisifo, ona 
oo lea ina toe taunuu i le mea sa amata ai le ma- 
laga. 



Ua iloa ai le lapotopoto o le Lalolagi. 

(2) A alu se vaa i tai, ua muamua ona le iloa 
le tino o le vaa, a e mulimuli ane ona le iloa o 
fanā, o tumutumu o fanā foi e aupito mulimuli 
lava ona le iloa. A sau se vaa mai tai e muamua 
ona tatou vaaia o tumutumu o f anā, mulimuli ane 
o fanā atoa, a e pito mulimuli lava le tino atoa 
o le vaa. 

(3) O auva'a i luga o vaa e o mai i le atunuu 
nei, latou te lua*i iloa tumutumu o mauga, a e 
mulimuli lava le laufanua, pe a saga aga'i mai 
pea le vaa. 

(4) A lafoia le ata o le lalolagi i le masina 
pe a gase eleele le masina, ua tatou iloa ua lapo^ 
topoto lava le ata. O le tino o le la, ma le ma- 
sina, ma fetū, o 6 ua lata mai foi i le lalolagi, pe 

O LE TALA I LE LALOLAGI 3 

a faata i le faata e faateleina ai, ua iloa ua lapo- 
topoto o latou tino uma lava. Ua foliga le tino o le 
lalolagi i tino o ia mea uma e i le vanimonimo, e 
pei o le lalolagi lava. Ua tatou le iloa se nuu 
mamao ; e ui ina leai ni mauga po o mea mau- 
pu'epu'e e pupuni ai le vaai, e le iloa lava ; e f aa- 
pea foi i le sami lava. A vavamamao ni tulula, 
le tasi i le tasi e le feva'aia'i i laua. Ana salafa- 
lafa le eino o le lalolagi ; e ui ina iti, ona o le 
vavamamao, a ua mafai ona tino atoa mai 

II. O LE FAAMATALAGA O AO MA PO. 

O le mea ua tatou nonofo ai, ma ua faaigoa- 
ina "o le lalolagi," ua lapotopoto pei ona ta'ua i 
le isi Mataupu. O- le laueleele ma le sami, ua 
aofia ai lona itu i tua. O i ai lo tatou lalolagi i 
le vanimonimo e pei o le lā, ma le masina, ma 
fetu eseese ua tatou vaaia i le po. E foliga foi 
lona tino i o latou foi tino i nisi mea. E le 
mau le lalolagi i se mea lava e tasi ; peitai ua 
taavili lava o ia, ua auaua'i ona faaalia lea itu 
ma lea itu i le lā. A e le gata foi ina taavili le 
tino o le lalolagi, peiseai ua alu foi lana malaga 
e taamilo i le lā. Ua tatou iloa foi pe a taavili se 
moa, po o se mapu, po o se moli, po o se tasi foi 
mea, e eseese itu o lona tino ua tatou vaaia i lea 
minute ma lea minute. Ua f aapea foi ona taia lo 
tatou lalolagi i 'ave o le la i lona taaviliga, E 
gese foi lea taaviliga, e atoa le 24 o itula pe a 
f uafuaina i le uati, ona faatoa 00 mai lea o lea itu 
i le mea sa mua*i f eagai ai ma le lā. Ua ta*ua lea 
mea, " o le aso atoa." O le aso atoa ua aofia ai 
le ao ma le po. Ua ta*ua " le ao " i lea itu o le 
lalolagi ua mafai ona ootia ai le malamalama o 
le lā. Ua faaigoaina "o le po" nisi itula, ua le 
toe suluia e le la lea itu o le lalolagi. Ua pouli- 
uli ona ua faasaga ese lea itu o le lalolagi, a e le 
feagai ma le lā. 

4 O LE TALA I LE LALOLAGI 

III. O TAU E8EESE. 

E le gata ina taavili le lalolagi ma auaua'i 
'itu ua faasaga i le la ; a e alu malaga foi le lalo- 
lagi, ia soo ai le lā. E vāvāmamao lava ma 
le lā o ia i lea taamilosaga. Ua toe foi le 
lalolagi i le mea na mua'i amata ai lana malaga. 
A o fai lea malaga taamilomilo ua f eliuliua'i ai le 
tino o le lalolagi e pei o se tagata ua no'uno'u i 
. le tasi itula, a e tauau lemu ona punou i tua o 
lona ulu i le tasi itula. O le a iloga foi pe a tu 
tonu lava o ia. O le taamilosaga ma le feliu- 
liua'i o le lalolagi ua ala ai ina faasaga tonu itu 
eseese o lona tino e feagai tonu ma le pupula o 
le la. O ona po e faasaga tonu *ave o le la i le 
tasi nuu ua ta ua' lea itu tausaga, " o le tau ve- 
vela." O ona po foi e mamao ma lea mea, ua 
faaigoaina ia masina o le " tau maalili." O nisi 
foi nuu ua iloga tau faaleogalua i le va o ia 
mea : — " O le tau mafanaf ana " e totogo a'e ai 
mea, ma tutupu le vao, ma " le tau e āf u ai mea." 
O ona po ia e selesele ai ma faaputu ai fua o le 
laueleele. A tauau ina mamao ma le mea ua 
ta*ua le totonugalemu o le tino o le lalolagi, ua 
atili ai ona iloga lea lava masani. A o nuu e 
latalata ane i le totonugalemu o le lalolagi, e le 
mātaulia lelei ai ia tau eseese ; auā e vevela pea 
aso uma o le tausaga, ma ua tali uiga faatasi ma- 
sina uma i lea mea. 

IV. O LS FUA O LE LALOLAGI. 

Afai ua fuafuaina le tino o le lalolagi i tua ; 
e pei ona soo ai se mānoa i le tino o le moli, po o 
se polo, i le mea e aupito puta ai, ona tatoumaua 
lea le umi o lea fua e tali tusa lava ma le 25,000 
niaila. Ua faaigoaina lea fua, " o le fua i tua o 
le lalolagi." Ana mafai ona ati mai le tasi itu e 
ui tonu i le totonugalemu moni o le tinoo le lalo- 
lagi, a e oo atu i le tasi itu, o le a maua ai lea f ua, 
toetoe ina tusa ma le 8000 maila. Ua ta*ua lea 

O LE TALA I LE LALOLAGI 5 

" o le fua o lona mafiafia." Ana niafai ona sa- 
vali se tama e tusa ma maila e 3 i lea itula ma lea 
itula, ma ia tofu aso uma ma itula e sefulu e 
saga savali pea i ai, ma malōlō o ia i le Aso Sa, 
po ua toe itiiti ona atoa lea o tausaga e 3 e soo 
ai le tino o le lalolagi i tua. 

V. O LE LAUELEELE MA LE VAI. 
Ua faia le tino o le lalolagi i le laueleele ma 
le vai, — o nuu ma le vasa. A e le vaevaeina tu- 
tusa ia vaega, E eseese lava le fua o mea ua ufi- 
tia i le vai, ma le laueleele matūtū. Afai ua vae- 
vaeina le itu i tua o le lalolagi i vaega e f a, a e 
tuu f aatasi laueleele uma, e faapea foi mea ua ufi- 
tia e le sami, ona tatou iloa lea, o le a tasi le 
vaega o le laueleele matūtū, a e tolu vaega o le 
tino o le lalolagi ua ufitia i le vai. 




O le Vaega 9 le Lalolagu 
Ua faaaogāina le laueleele e tagata e tutū ai 
o iatou fale, ma aai, ma totoina ai la.au e aogā i ō 
iatou tino, ma saili ai mea eseese e aogā i a latou 
feau. Ua faaaogāina le vai e feoal ai vaa, ma 
f agogota ai, ma felaulau ai i lea nuu ma lea nuu. 
E le matuā solo atoa ma maopoopo le lau- 
eleele ua i ai i le tino o le lalolagi, Ua motusia 
nisi vaega^ ua tino eseese mai nisimea, Uaomo 

6 O LE TALA I LE LALOLAGI 

tele i uta nisi mea, ma ua tumu i le suasami ; a o 
nisi naea, e oso atu i tai, ma ua tali siomia i le 
sami ; o nisi mea ua maualuluga ; o nisi foi mea 
e omo tele, ma ua tumu i vai, a e siomia i le lau- 
eleele. O nisi vai ua māi, ma ua ufitia ai le mea e 
tele ; o nisi e magalo, ma ua tafe i le va o le lau- 
eleele i lea itu ma lea itu. I le ua fai igoa o ia 
mea eseese e tusa ma le tino mai o ia mea, ma a 
latou amioga ta'itasi. O mea ua foliga faatasi i 
itu e tele ua fai le igoa e tasi. Ua ta ua lea igoa 
o le igoa o le vasega. E pei ona tatou faaaogā- 
ina le upu tagata. Ua aofia e matutua, ma e laiti, 
ma e ua faaleogalua o latou tino a e foliga faa- 
tasi, e ui ina eseese o le tele o latou tino. Ua faa- 
pea foi itu eseese o le laueleele, ma vasa ua ta- 
tou iloa ai i le tino o le lalolagi, ua faaigoaina 
ma faavasegaina e tusa ma le tino mai o ia lava 
mea, e foliga le tasi i le tasi. 

VI. o m: aoga o faafanua. 

O le ā fai mai se tasi pe faapefea ona tatou 
faavasegaina itu eseese o le lalolagi e tusa ma o 
latou tino mai ? O le a faaaogāina le ata o le la- 
lolagi, ona faigofie ai lea. Ua ta*ua lea ata o le 
lalolagi o le Faafanua, Ua uma ona su'eina e ta- 
gata popoto le fua ma le taoto o lea nuu, ma lea 
vasa, ma le mea e aga a*i ai lea itu ma lea itu o 
le mataf aga. Ua tatou maua i nei ona po le tino 
mai o lea konetineta, ma lea vasa, ma mea uma 
o i ai. O le Faafanua, o le f aatusa o mea ua tino 
mai i le vaai o le tagata pe a vaai ifo o ia i se 
mea mai lugā. E ese le ata ua tatou vaaia pe a 
vaavaai i mea ua i o tatou luma, ma o tatou tafa- 
tafa. A vaai atu se tasi i se tanoa 'ava i le fale, 
o le a iloa le lapotopoto o le tino o lea tanoa, ma 
le omo o le mea e talia ai le 'ava pe a usi, ma vae 
o i le tanoa e tumau ai. A e peitai a *a*e i luga le 
tama i le utupoto po o le tauso'aga o le fale ma 

O LE TALA I LE LALOLAGI 7 

vaai ifo, na te le iloa vae o le tanoa a e na o le 
tali'oli'o mai o lona tino. Ua faapea le faafanua. 
Ua lomia i le faafanua mea e mafai ona vaaia i 
mata, pe ana mafai e se tagata ona alu a'e ma- 
mao i le vanimonimo i se vaa lele, ma ua tusitusi 
e ia i se pepa, mea ua ia mafai ona vaaia. 

VII. irU-LAGI. 

O igoa ia ua avatu i itu sili e fa o le lalolagi, 
e tusa ma le mea e taoto ai ia mea taitasi. O 
igoa Samoa ia o itu nei : — Sasa*e, Sisifo, Matu, 
Toga. Ua iloga itu ia ona o nisi faailoga ua vaaia. 
E oso a*e le la i aso uma i le itu ua ta'ua o Sasa'e ; e 
goto foi o ia i le itu i Sisifo, e le aunoa. E iloa gofie 
foi Matu ma Toga pe a mataulia Sasa*e ma Sisifo. 
A faaloloa lima o le tagata i lea itu ma lea itu ; 
ma tu o ia ina ia tusi tonu lona lima tauma- 
tau i le mea e oso mai ai le la (o Sasa'e lea), a e 
tusi lona lima tauagavale i le mea e goto ai le la 
(o Sisifo lea), o le a vaai tonu i ona luma i le itu 
i Matu: i tua tonu o lona ao, e faafeagai ma 
Matu, o le a f aailogaina le itu i Toga (o Saute f oi 
lea). Ua faaaogāina lenei faiga i Faafanua. O 
le itu taumatau o le f aaf anua pe a vaai i ai, ua f aa- 
sino i Sasae : O le itu tauagavale ua faasino i 5/- 
sifo : le itu e u i luga o Matu lea ; o le itu e u i lalo 
o Saute fo*i lea. 

VHI. O LE TAPASA. 

O le togafiti lenei e maf ai ona iloa tonu ai 
itulagi eseese. O le nila maneta ua tautauina i 
lona totonugalemu lava, ina ia mafai ona feliu- 
liua'i ai le nila i itu eseese. O le a faasaga le 
tasi pito nila i le itu i Matu, auā ua tosina i le 
"pole maneta" o le lalolagi. A feliuliua'i le 
nila o le a le te'a ma lea amioga ; o le a toe taoto 
filemu lava e faasaga i Matu lea lava itu o le nila 
ua ta*ua nei. O le a f aasaga tonu fo*i le tasi pito 

8 O LE TALA I LE LALOLAGI 

nila i le "pole maneta" i Saute. O le laina ua 
faalava tonu i le totonugalemu o le nila o le a 
faasino i Sasae ma Sisifo. Ua gaosia e tagata se 
f asi pepa, ua tusia se li*o i ai ; ua vaevaeina lenei 
li*o i vaega tutusa ; ona f aapipii lea i luga, po o i 
lalo o le 'nila maneta," ia pa u tonu le faailoga 
Matu i le pito nila ua f aasaga i le " pole maneta " 
i Matu. O le a lavea tonu foi le faailoga Saute i 

le isi pito nila. O 
letusagalemuole 
tino o le li*o i le 
va o Matu ma Sa- 
ute o le a tusia i le 
tasiitulefaailoga 
Sasae, a o le tasi 
itu o le a i ai le 
faailoga Sisifo. 

Ua toe vaevae- 
ina le li*o i vaega 
tutusa i le va o ia 
itu-lagi ua ta'ua i 
luga. I le vā tonu 
O le Tapasā. o Matu ma Sasae 

ua tusia le faa- 
iloga MatU'feagai rna Sasae ; e faapea i le va o 
Matu ma Sisifo ua tusia le f aailoga Matu-feagai 7na 
Sisifo. E faapea foi Saute-feagai ma Sisifo, ma 
Saute-feagai ma Sasae i le tasi itu. 

Silasila i le faatusa nei. — 

Matu — Nord (Siamani) — North (Peritania) 
Saute — Sud „ — South „ 

Sasae — Ost „ — East „ 

SlSiFO — West „ — West „ 

Siamani Samoa Peritania. 

Nord-Ost, N.O. — Matu feagai ma Sasa*e — North-East 
Sud-Ost, S.O. — Saute feagai ma Sasa'e — South-East 
Nord-West, N.W.— Matu feagai ma Sisifo — Nord-West 
Sād-West, S.W. — Saute feagai raa Sisifo — South-West 

O LE TALA I LE LALOLAGI 9 

Ua faaaogāina le tapasa i vaa folau. Ua 
teuteuina lava i totonu o se pusa malu lava ; ā o 
le nila ua mafai ona feliuliua'i ai pea ilea itu ma 
lea itu e tusa ma le mea e mana'o i ai. Ua faa- 
tuina lenei pusa i le va*a. Ua tusia i le vaeluaga 
o le itu o le pusa e feagai tonu ma le taumua ole 
vaa, se laina. O lea laina ua tusia ua avea ma 
taumua tonu o le vaa. So o se itu e liliu ai le vaa 
o le a faasaga pea le nila i le itu i Matu. O le 
pepa taali'oli'o fo'i o le a faaali mai i le tagata 
le uli le vaa le itu-lagi tonu ua faasaga i ai le 
vaa ; auā e feagai tonu le faailoga o le itu-lagi 
ua tusia i le pepa ma le tosi i le itu o le pusa ua 
feagai tonu ma le taumua. 

O lea ua mafai ai e tagata folau ona saili a 
latou ala i le sami, pe a maua i latou se faafanua 
e iloa ai le itu lagi e taoto ai le nuu ua latou 
sailia. 



Digitized by VjOOQIC 



O LE VAEGA IL 



O VAEGA O LE LAUELEELE. 



IX. O LE KONETINETA. 

Ua faaigoaina vaega e aupito tetele o le lau- 
eleele i le igoa o " Konetineta." 

E tele nuu ma raālo ua aofia i se tasi o ia vaega. O le 
laueleele uma o le lalolagi ua vaevaeina i vaega tetele e ono 
ua ta*ua o Konetineta. O latou igoa ia :— Europa, Asia, Afe- 
rika, Amerika i matu, Amerika i saute, ma Ausetalia. 




O 1e Faafunua o 1e Laiolagi. 

E tofu ia Konetineta ma nuu ma malo eseese e tele. Ua faa- 
igoaina Europa, Asia, ma Aferika, ** o le lalolagi tuai ;" a o 
Amerika i matu ma saute, ua ta*ua " o le lalolagi fou." O le 
mea ua faapea ai, ua maua i le Tusi Paia i le tala i tagata ma 
nuu ua ta'ua mai ai, sa nonofo tagata i Asia ma Aferika ma 
Europa mai le amataga. A o le vaega ua ta'ua o Amerika 
ua faatoa maua ni tala moni i ai i le tausaga e 1492 ina ua 
papa'i atu i ai Kolumepasa i motu i gatai o lea lava Koneti- 
neta. E moni sa ainā ia Konetineta i na ona po, a ua le 
maua le tala faasolopito ia te i latou mai le aroataga, e pei 
ona tatou maua i nuu, ma tagata o Konetineta ua igoa "le 
lalolagi tuai." 

X. O NISI VAEGA O LE LAUELEELE. 

Ua uma ona ta'u atu le igoa o le vaega e aupito 
tele ua aofia ai nuu ma malo eseese — o le Koneti- 
neta lea. Af ai tatou te vaavaai i le f aaf anua o le la- 
lolagi, o le a tatou iloa e eseese ona tino mai o 
Konetineta eseese uma. O nisi e *omo*omo solo 
i mea ua tuaoi ai le laueleele ma le vasa ; o nisi 
ua tau leai ni mea faapea a e solo malie ia tuaoi 
e aunoa ma mea e 'omo, ma mea e oso mamao i 
tai nai le tino tele o le Konetineta. A toe su'e 
foi i tala ua tatou maua mai tagata popoto, ma 
tagata e o malaga, o le a tatou iloa e eseese ta- 
gata ua nonofo i lea itu ma le itu, i gagana ma tu 
ua masani ai i latou, O le a faasaga nei e faa- 
matala ai igoa eseese ua avane i ia vaega o le 
laueleele. 

XI. O NUU, 

O le igoa lenei ua tuuina atu i se vaega tele 
o le konetineta o i ai tagata e uiga faatasi, ma 
gagana faatasi, ma ua aofia i le pule e tasi. E le 
matuā tusa lenei upu ma le manatu o le Samoa 
pe a faaaogāina e ia, auā ua masani le Samoa i 
le soona faaaogāina i aai, ma motu, ma itu malo. 
Ai lava o le upu Samoa ua tusa ma lenei faama- 
talaga o le upu " malo " lea, pe a f aaaogāina f aa- 
tasi ma le igoa o le nuu. E i ai le malo o Sia- 
mani, ma le malo o Amerika, ma le malo o Peri- 
tania. E tatau ai foi i nisi vaega le igoa Atunuu, 
e i ai le igoa o le Atunuu o Samoa, o le Atu 
Toga, ete. ; auā ua tūtū solo i le Vasa o motu ese- 
ese e fai a*i. 

Xn. O MOTU. 

O le laueleele lenei ua siomia i ona itu uma 
i le sami. 

E malamalama le uiga o lenei igoa, auā ua tatou fai soo 
lenei upu pe a te'a ese se fasi mea mai le mea atoa ua tatou 
fetagofi ai. O le laueleele ua te*a ma le laueleele tele, ma ua 
si'omia i le sami ua taua o le motu, Tatou te mafaia ona ta- 
amilo ia soo se motu i se vaa ma le le faalavelave. O le nuu 
o Samoa ua faia i vaega laueleele faapenei. E tofu ia vaega 
ma le igoa : E i ai Upolu, Savaii, Manono, Apolima, Tutuila, 
Ta'ū, Ofu, Olosega, Aunuu, Nuu Tele, Nuusafee, Nuulopa. 
O igoa uma ia o igoa o Mott4. A vaai i se faafanua o le lalo- 
lagi o le a iloa ai motu eseese e tele lava, o nisi e tetele, ma 
nisi e laiti. 



XIIL O PENISULA. 

O le laueleele tele lea ua le matuā si'omia i 
le sami, a ua pipii i le laueleele tele i le tasi itu. 

O lea, e ui ina mafai ona ui ane i lea itu ma lea itu i 
le vaa, a e le mafai ona soo. E peiseai ua oso atu i tai lea 
si'ufanua. O le uiga o le upu Penisula, ua tali motu : o le 
upu e tatau ai lava. E le tele ni Penisula i Samoa. Tau 

ina ta*u atu ni igoa o laueleele ua aofia i lea lava igoa. O 
Mulinuu ua i ai le sami i le itu i tai, raa le itu i sasa'e, ma 
le itu i sisifo, a ua soo ane ma le laueleele o Upolu i le itu 
i Saute. Ua mafai ona taualo i se vaa i itu e tolu, a ua le 
mafai ona matuā soo ; se*i iloga ua tuu le vaa, ma savali atu 
mai le itu i Sasa'e e 00 i le itu i Sisifo. O i ai le tasi vaega 
laueleele faapenei i Vaie*e i le itu i saute o Upolu, 

XIV, O AUITL 

O le laueleele lauitiiti lea e sosoo ai lauele- 
eie tetele e lua, seraanu a motusia i le sami i lea 
itu ma lea itu. 

O le laueleele lauitiiti ua sosoo ai Mulinuu^ ma le lauele- 
ele tele o Uix)lu, e tatau i ai le igoa lenei. O le igoa o lea 
fasi laueleele "o le motusaga.*' E toetoe ina sosoo ai ie tau- 
laga i Apia, ma le sami i Faleata i lea mea. Afai e vaai i le 
faafanua o le lalolagi, o le a iloa nisi laueleele faapenei, i le 
va o Asia ma Aferika, ma le va foi o Amerika i matu ma 
Amerika i saute, ma nisi Auiti eseese laiti. 

XV. O TOLOTOLO. 

O le pito laueleele lenei ua oso mamao i tai. 

~ Ua tatou vaaia ia 

pito laueleele i lea itu 
ma lea itu o le sami, pe 
a oso tele atu le sami i 
uta. E eseese le uiga o 
tolotolo, o nisi ua mau- 
lalalo, e toetoe ina ga- 
tasi ma le fogatai, a o 
nisi ua maualuluga lava. 
O le mea ua igoa faa- 
tasi ai i latou, ina ua fe- 
osofi mamao atu i latou 
i tai nai le tino teie o le 
laueleele, ua latou solo- 
atoa ai. E tele tolotolo 
ua masani ai i tatou i 
Samoa. E i ai Taga, ma 
Falealupo i Savaii, Ta- 
paga, ma Lefatu i Up>olu, 
Toloa, ma Matātula i 
Tutuila. 




'^^^m^ 



O le Penisulaf o le Auili, ete. 



XVL O MAUGA. 

O le igoa lenei ua avatu i le laueleele maua- 
luga tele lava ua fai foi sona tumutumu. 

Ua masani tama ma teine uma o Samoa ma lenei upu. 
O igoa o nisi mauga sili : — O Fao, ma Tafuaupolu, ma Mau- 
ga-loa, ma Matafao ete. O le upu " mauga," ua faasino i se 
laueleele maualuga ma le tumutumu e tasi. A e afai e tutū 
solo ai nisi mauga e tele i le laina e tasi ua ta'ua lea mea o le 
Atumauga. Peitai afai e le faapea ona atusolo, a ua faaleiloa 
se laina, e taua ia mauga o le Faaputugāmauga. 

E tatau le upu Atumauga i tumutumu ua atusolo mai i le 
itu i sisifo o Upolu e oo atu i Falefā : a o le Faaputugāmauga 
ia Fao ma Malata ma mauga eseese e latalata ane i Fagaloa. 

Ua taua le laueleele e aupito i luga, o le Tumutumu o le 
mauga, a o le laueleele i ona lalo i lea itu ma lea itu, o le Au- 
tafa o le mauga. 

XVn. O MEA MAUPU'EPU'E. 

O le laueleele lea ua oso a'e teisi le maua- 
luga mai le eleele ua si'omia ai o ia. 



Digitized by VjOOQIC 



O LE TALA I LE LALOLAGI 



15 



E le masani ona avatu le igoa o mauga i laueleele faape- 
nei, vaganā ua silia le looo futu lona maualuga ma le fogatai. 
E tatau lenei igoa i le laueleele maualuga o Manono, ma mea 
ua faaigoa e Samoa o mauga folau. 

XVIIL O MAUGA MU. 

O mauga ia ua sasa'o mai ai le afi, ma asu, 
ma lefulefu, ma maa, aemaise o maa ua uma ona 
usi i le afi i totonu o le laueleele, ua ta*ua o le lāva. 




O le Faapuiugā-Mauga, 

O mauga faapenei ua faaigoaina o Volekano. O le 
tele o mauga mu e le matuā fai se tumutumu maai, a o le 
omo tele ua ta*ua o le Kareta. Sa tele ni mauga mu i Samoa 
i aso ua mavae, a ua leva ona filemu i latou, ma ua punitia le 
mea na sasao mai ai le afi. E i ai Tafuaupolu ma Lanutoo. 
O i ai le mauga mu i Savaii na se'i toe ola mai ia Novema 

1902 e tusa ma le i^ 

maila i gauta o Safune. 

Talu ina sasao mai le afi 

i gauta o Safune, ua toe 

sasao mai i le itu i sasa'e 

o lea mea. O le masina 

o Aokuso i le tausaga e 

1905 na tupu ai lea mea. 

Na faaumatia Malaeola, 

ma Toapaipai, Salago, 

ma le tasi pitoaai o Sale- 

aula, ina ua ufitia i le 

lāva. Ua sosolo atu i 

lea itu o le mauga alā- 

lāva, ua tumu ai vanu 

eseese, ma ua ufitia le 

laueleele tele lava i lea 

itu ma lea itu o le ma- 

uga mu. E tele mauga 

mu o i ai i itu eseese q /^ Vanu, 

uma o le lalolagi. 

XIX. O VANU. 

O le igoa lenei ua avatu i le laueleele ua omo 
tele i lalo i le va o mauga mu e lua, po o atu ma- 
uga e lua ; po o mea e va a'i mea maupu*epu*e. 

E tele vanu o i ai i lenei Atunuu e tofu ma o latou igoa. O 
mea o i ai mauga o i ai foi ma vanu. O isi vanu ua tOtū sa*o 
ai itu mauga ua puipui ai. Ua faaigoaina le mea maulalo tele 
faapea o le *' Tofe." 

XX. O FANUA-LAUGATASI. 

O le igoa lenei ua avatu i le vaega laueleele 
tele e aunoa ma mauga ma vanu tetele, a e ma- 
folafola lava. 

E seāseā ona maualuga tele ia fanua laugatasi i lo le fo- 
gatai. A ua i ai nisi fanua mafolafola i le va o mauga, ua 
faaigoaina i latou i le igoa, o le fanua-laugatasi-maualuga, po 
o Pelato. O le Atunuu lenei ua mauga lava, a e faaleai ni 
mea e tatau i ai le igoa fanua-laugatasi, pe a faatatau i nuu 
tetele, ma le mafola, ua masani ona faaigoaina i lenei upu. A 
e tofu konetineta uma ma ni fanua-Iaugatasi tetele lava. 

XXL O TOAFA. 
O le laueleele lenei ua ufitia i le oneone, ma 
maa, ma papa. E matūtū foi, a e le ola ai se laau. 

O i ai i nisi toafa tetele ni nai mea ua tūtū solo e puna mai 
ai nai vai, ua ola ai sina mutia ma ni nai laau. Ua faaigoaina 
ia mea o Oase, E pei ona tatou iloa ua paepae solo nai motu 
laiti i le vasa tele, e faapea foi ona paepae solo ai ia Oase i le 
Toafa. Ua fai ia Oase ma mea e mapu ai tagata o e ō malaga 
i le Toafa faigatā. Faafetai ua tatou le iloa ni Toafa i Sa- 
moa. O i ai nisi Toafa tetele i le lalplagi — o le Sahara i Afe- 
rika, ma Kopi (Kobi) i Saina. 

XXIL Q MATAFAGA. 

O le laueleele lenei uatuaoi tonu male sami. 

Ua malamalama.lelei lenei upu, auā o le toatele o tagata 
o lenei Atunuu ua mau latalata ane i le sami. O le fanua e 
fetaui ma le tai pe a sua, ua ta'ua o le Apitāgalu, E eseese 
foi le uiga o matafag^a. O nisi m6a ua oneone ; o nisi mea e 
ma'ama'aā ; pe maualuga, ma papa iava, ona ta'ua lea o le 
Pupu. • • . . 

O VAEGA O VAI. 

E pei ona faaigoaina ma faavasegaina itu 
eseese o le laueleele o le lalolagi e tusa ma le 
tino mai o ia vaega, ua f aapea foi ona f aavasega- 
ina itu eseese o le vai (o le sami foi lea). 

XXin. O VASA. 

O vaega aupito tetele o le sami ua ta'ua o 
Vasa. 

Ua fai tuaoi i Konetineta o ia vaega tetele o vai. E matuā 
loloto lava nisi itu o ia vasa. Ua faapea le faatatau, o le mea 
e aupito loloto i le vasa ua faafeagai tonu ma le laueleele au- 
pito maualuga i le laueleele matutu e tali tusa ma le S% 
maila. 

O igoa ia o vasa e ono ua ta'ua i le lalolagi : — 

O le Vasa Atika e siomia ai le Pole i Matu. 

O le Vasa Anetatika e siomia ai le Pole i Saute. 

O le Vasa Pasif ika i le va o Amerika i le tasi itu, ma 

Asia, ma Ausetalia i le isi itu. 
O le Vasa Ataiani ua i le va o Europa ma Aferika i le 

tasi itu ma Amerika i le tasi itu. 
O le Vasa Initia ua tuaoi ai ma Asia i le itu i matu, 

ma Aferika i sisifo, ma Ausetalia i le itu i sasa*e. 
O le Vasa i Saute ua soo ai le lalolagi i le itu i Saute 

i le va o le Vasa Anetatika i le tasi itu, ma le Vasa 

Pasefika, ma Initia, ma Atalani i le tasi itu. 

XXIV. O SAMI. 

O le igoa Sami ua tuuina i le vaega tele o le 
vai, a e le matuā tele lava e pei o Vasa. 

Ua iloga ai nisi tuaoi i le laueleele, po o nisi nuu i le 
Konetineta, po o le va o motu ma le laueleele tele. 
O nisi Sami tetele ia : — 
O le Sami Tasemane i le vā o Niu Silani ma Ause- 

talia. 
O le Sami Salna i le vā o le Akipeleko o Melei ma 

Saina. 
O le Sami Metltirani i le vā o Konetineta e tolu o 

Europa^ ma Asia ma Aferika. 

XXV. O VAI-FAGALOA. 

Af ai ua oso tele i uta le tasi ogā-sami, i le, ua 
tau puipuia foi i le laueleele, ua ta'ua lea ogā- 
sami o le Vai-Fagaloa, pe afai ua le matua lautele 
le gutu o lea ogā-sami. 

Peitai afai ua vavamamao tolotolo i lea itu ma lea itu o 
ie ogā-sami, a e le matuā iloga le lauitiiti ma le matuā oso i 
uta, ua igoa lea mea i le upu Faga, 

O Fagaloa i Upolu ua omo tele i uta, ua lauitiiti foi le 
mea e ofi ai vaa. O lea ua tatau i ai le igoa Vai-Fagaioa. A 
o le omo i uta o le sami i gatai o Faleata ua vavamamao ai 
tolotolo i Muliauu ma Tiapepe, o lea ua tatau i ai le igoa 
Faga i lea ogā-sami. O le Faga foi o Leone i Tutuila ua ta- 
tau ai lea igoa. 

XXVL O VAI-NUU 

O le igoa Vainuu ua avatua i le ogā-sami la- 
itiiti ua va a*i nuu e lua. 

E pei o le Sami i le va o Manono ma Apolima. E f aa- 
pea foi le sami i le va o Apolima ma Tafua. O le ogā-sami 
f oi i le va o Aunuu ma Tutuila ua ta*ua o le Vai-nuu. E tele 
Vai-nuu o le a iloa pe a su'eina le faafanua o le lalolagi. 

XXVIL O TUUTAULA, 

O le ogā-sami lea ua latalata ane i le lauele- 
ele, ua malutia foi pe a agi mai matagi tetele. 

E masani oaa sulufa'i i ai folau e faatalitali ai i se matagi 
lelei. O i ai le tuutaula i gatai o Paepae'ālā i Upolu. 

XXVin, O TAULAGA. 

O le Tuutaula lea ua matuā puipuia, ia le fe- 
soua'ina i raatagi tetele. 

E mafai foi ona tuutaula ai vaa ma saogalemu lava. E 
mafai ona la'u ai le uta ma le le faalavelavema i le taulaga. 
O Pagopago i Tutuila ua sili i taulaga uma i le Atunuu o Sa- 
moa. O Apia ma Saluafata i Upolu ua ta'ua o Taulaga. O 
Matautu i Savaii ua tau uiga lua ma le igoa Tuutaula, 

XXIX. O VAITAFE. 

O le tasi lea igoa ua tuuina atu i le vai ma- 
galo. Ua puna mai i le laueleele maualuga ma 
ua tafe atu e oo i le sami, po o se vaituloto, po o 
se tasi foi vaitafe. 

O lona igoa ua faamatalaina ai lona uiga ma lana amio» 
o le vai ua tafe. Ua faaigoaina itu eseese o le vaitafe — o le 
mea e puna mai ai le vai i le laueleele maualuga ua ta'ua o le 
Matāvai. O le mea e ui ai ua ta*ua o lona Ala. O le mea e 
taunuu i ai le vaitafe, po o le sami, po o le vaituloto, po o le 
tasi vaitafe, ua ta*ua o lona Mulivai. 

O le laueleele i lalo ifo o le vai ina o tafe o ia ua ta'ua o 
le Alitivai. O le fanua i lea itu ma lea itu ua taofia ai le vai 
ina ua tafe, ua ta'ua o Auvai. Afai ua tu se tasi i le vaitafe. 

po o i ai se va'a i luga o le vaitafe, ma ua u lona tua i le mea 
e sau ai le vai mai uta, a e faasaga ona mata i le mea ua tafe 
atu i ai le vai, ua ta*ua le auvai i lona itu taumatau Auvai- 
taumatau, O le auvai o le vaitafe i lona itu tauagavale, o le 
A uvai'tauagavale, 

XXX. O MAGĀVAL 

O le vaitafe laitiiti lea ua tafe atu i le vaitafe 
tele ma ua faaigoaina f aaeasi ona vai ma le vai o 
le vaitafe tele. 

E fai ma fesoasoani e faateleina ai le vai. E tele vai- 
tafe tetele, atoa ma magavai eseese e tele. 

XXXI. O ALIA. 

O ie vaitafe laitiiti lea ua tafe, a ua papa u 
ma ua le aogā e feoa'i ai vaa. 

E tele lava alia o i ai i lenei atunuu. E iloagofie e tama 
ma teine o alia i lea nuu ma lea nuu. 

XXXIL O TUASIVI. 

O le laueleele maualuga ua ala ai ina tafe 
eseese ai vai vaitafe ua puna mai i ona luga. 

O le Atumauga ua taoto i sasae ma sisifo o Upolu ua ala 
eseese ai vaitafe : ua tatafe i matu nisi vai, a ua tatafe i saute 
nisi vai. 

XXXin. O VAITULOTO. 

O le Vai lautele lea ua puipuia i le laueleele, 
po ua na ona sosoo ma le sami i se vaitafe. 

Ua ta'ua faa-Samoa o le Lano. O Lanotoo, o le tasi lea 
vaituloto o loo i le ano o le mauga i gauta o Faleata ma Sa- 
f ata. O i ai foi nisi vai faapea : o le tasi o loo i Manu% o 
nisi foi o i Savaii. 

O le vaituloto aupito sili i le lalolagi, ua igoa ia Superi- 
ora, o loo i Amerika i Matu. 

XXXIV. O KANALA. 

O le alāvai lea ua elia e tagata e sosoo ai ni 
vaitafe se lua, po o ni ogasami se lua. 

Ua matuā aogā Kanala e fai ma mea e faapuupuuina ai le 
alā-vaa, e mafai ona feavea'iina ai oloa mai lea aai ma lea aai 
i le nuu, po o lea sami ma lea sami. E tele Kanala uā fai i 
Siamani, ma Amerika, ma Peritania e fela'ua'i ai oloa i vaa. 
O le tasi Kanala ua sosoo ai ogasami e lua ua matuā ta'ua i le 
lalolagi atoa — o le Kanala o Suesa lea. O lenei Kanala sa 
elia i le auiti na sosoo ai Asia ma Aferika, ua mafai ona so- 
soo ai le Sami Metitilani ma le Sami Ulaula ; ua faapuupuu- 
ina ai le ala mo vaa e feoa'i i le va o Eutopa ma Asia ma Au- 
setalia. O loo taumaf ai i le tasi Kanala tele i nei ona po i le 
auiti o Panamā e sosoo ai le Vasa Pasefika ma le Sami Ka- 
ripe. 

XXXV. O MAUGA. . 

Ua uma ona faamatalaina le uiga o lea upu 
— O le laueleele ua maualuga tele. O le a faa- 
opoopo nei sina tala i ai. Se'i tatou mafaufau i 
mea na ala ai ona tutupu a'e o mauga i luga o le 
fogaeleele tele o le lalolagi. Ua faapea le taofi 
6 le 'au popoto, ua tolu ni ala ua tutupu ai i latou 

1. O le manuminumi o le pa'u o le lalolagi. 

2. O le velosia i luga o papa ma maa, ma le- 
fulefu o mauga mu. 

3. O le *aia o faupu'ega laueleele maualuga 
ma le toulu ma le tafea o le eleele malūlū, 
ua totoe ai na o mea ma'a'a e i ai papa ma 
ma'a. 

O le a tatou su*esu*e i ia mea taitasi e faamaoni 
a*i ia taoti. 

I. O ona po sa le i ai ni mea e tutupu i le 
tino o le lalolagi, sa matuā aasa lona tino, sa lau- 
gatasitasi foi papa na fai a'i lona pa*u. Na mu- 
a*i amata ona maalili le itu i tua — o le pa*u foi 
lea ; a e mulimuli ane ua amata ona maalili mea 




O le Tuasivu 

i totonu ; na tauau ina faapea pea, a o le itu i to- 
tonu ua aasa pea e 00 i nei ona po, Ua tatou 
iloa foi ua lapo'a le tino o mea uma pe a vevela, 
a e fai sina faaitiiti pe ā maalili. O le tulafono 
lea ua iloa i mea uma. Ua tauau ina maalili o 
mea i totonu o le pa'u o le tino o le lalolagi, o le 
mea lea ua ala ai ina memeH: ona taumafai lea 
o le tino o le lalolagi ina ia maopoopo pea, ua i*u 
ina goto ai i lalo nisi mea ; a o nisi mea ua oso 

a'e foi, auā ua le faaitiitia itu tino uma faatasi. 
E pei ona tatou iloa i le moli 'aina ua uma ona 
f aalā ; a te'a ese sina sua mai le pa*u o le moli, ua 
le toe molemole pei ona tatou iloa a o tautau i le 
laau, a ua tatou iloa ua manuminumi le pa'u. Ua 
laitiiti le tino o le moli, o lea ua tatou iloa na o ni 
nai numigāpa'u e le matua loloto. A o le tino o 
le lalolagi ua tele lava ; o lea ua iloagofie ai ia 
numiga pa*u o le lalolagi, auā ua tele fo*i, e faa- 
tatau i le tele o lona tino. 

O le numiga tele o le Lalolagi tuai (o mauga 
ma mea maualuluga ia) ua faalava i sasa'e ma 
sisifo i Asia ma Europa. O le numiga tele o le 
Lalolagi fou e faapea foi, a ua faalava i matu 
ma saute i Amerika atoa. 

Sa le maanuminumi faatasi ia mea i itu ese- 
ese o le lalolagi ; a ua eseese ona po na tutupu 
ai. A o le Atunuu nei o Samoa, o numiga tetele 
ia ua oso a*e maualuga*i ona po sa goto tele ai le 
laueleele ua fai nei ma alititai o le vasa. 

2. O mauga ua tutupu i mea na sasao mai 
ai le afi mai totonu o le lalolagi, ua iloga ona o 
mea e fai ai o latou tino, aemaise foi i lo latou 
tino mai. 

Ua lapotopoto o latou tino, ua faia foi i mea 
sa i totonu o le lalolagi, ma lefulefu, ma maa ua 
usi i le vevela tele ua ta'ua o le lava, 

3. O mauga ua faia i le 'āia o mea malūlū 
na faia le tino maopoopo, ma le maualuga o le 
numiga solo atoa i le amataga, ua iloagofie ona 
papa ua fai a'i o latou tino. Ua motusia nisi fasi 
papa, ua toulu nisi ona o le maalili ma le toe ma- 
fanafana o latou tino i le la. Ua faatafea le ele- 
ele malūlū i le timu ua pa'ū soo i o latou luga. 
Ua tauau ina faapea i lea tupulaga ma lea tupu- 
laga, ua i*u ina matuā loloto lava vanu i mea sa 
i ai le eleele malūlū ; a e tumau le papa ma'a'a, o 
maualuga pea. 

XXXVI. O LE AOGA O MAUGA. 

Ua aogā mauga i atunuu o i ai. Ua latou talia 
ao ua felelei i le vanimonimo ; ua tutumu ia ao i 
le ausa na mua'i mitiia mai le sami, ma le lauele- 
ele ; ona liua lea o lea ausa e fai ma timu. O le 
timu foi ua i'u ina to ifo i autafa o mauga, ona 
fai lea ma alia, ma vaitafe tetele. E pei ona ta- 
tou vaaia soo i Samoa ; ua ufitia soo tumutumu o 
mauga i ao, ua timu soo ai. Mulimuli ane, ua ta- 
tou iloa ua tafe ifo lenei vai i alia ma vaitafe i 
itu eseese; ua faasūsuina ai le laueleele. Ua tupu 
ai foi vaipuna i lea mea, ma lea mea i lalo ifo o 
le mauga i le laueleele laugatasi. 

O le tasi mea ua aogā ai mauga, ona ua f ai 
ma mea e malu ai nisi itu i matagi tetele ma afā 
ua agi mai. Ua tatou iloa lea mea i lenei atu- 
nuu. Afai ua matagia tele le tasi itu o se motu i 
Samoa, ua filemu ai le tasi itu. O le matagi te- 
tele ua agi mai i tai i le tasi itu, ua fai ma saviii 
agi mālie i le tasi itu. Ua aogā mauga e maua 
ai mea faau'amea eseese, e i ai u'amea, 'apa, apa- 
memea, ario, ete. Ua fai ia mea, pe a galueaima, 
ma oloa o nuu ua maua ai. 

Ua aogā nisi mauga e fai ma tuaoi lelei i le 
va o lea nuu, ma lea nuu. Ua iloa lenei mea i 
Initia, ma Italia, ma Sepania ; ua tofu ia nuu ma 
le atumauga ua fai ma tuaoi o ia nuu, ma nuu fe- 
lata'i, ma fetuaoia'i taitasi. O upu ia ua tatou 
iloa ai le aogā o mauga i nuu latou te i ai. 

XXXVn. O VAITAFE. 

E pei ona tatou su'esu'e i le uiga ma le aogā 
o mauga, ia faapea ona tatou su'esu'e ma iloa le 
ui^a ma le aogā o vaitafe. O le a tatou mua'i 
sue i le mea ua maua ai le vai e ia vaitafe iia 
tatou masani ai. O le ā tali mai e se tasi, ua fai- 

gofie lea mea, auā o ao o le lagi ua taia le tumu- 
tumu o mauga ua tafe if o ai le vai. Ua lelei foi 
le tali. 

Pe maif ea ia ao ? Ai lava ua masani outou 
uma ona vaaia i le titata a o tunu ai le vai vevela 
i luga o le afi. Afai ua i'u ina pupuna le vai i to- 
tonu o titata ua iloagofie lea mea, a o le'i susu'e 
le ufi o le titata e vaavaai i ai ; auā ua sasao mai 
ai le mea ua ta'ua o le ausa i le gutu, atoa ma ie 
tafatafa o le ufi, pe a mafai ona laga a'e teisi lea 
ufi i le malosi o lea ausa. Uafilo faatasi lea mea 
ma le *ea ua tatou mānava ai. Afai ua tuu ane 
se maa, po o se fasi 'apa, po o setasi meamaalili 
i luma o le gutu o le titata, o le a vave iloa e i 
tatou ua toe liua lea ausa i le suavai, o le a tafe 
ifo foi. O lenei faatusa o le a fesoasoani tele ia 
i tatou i le su'eina o le mea ua mafai ona tutupu 
ai vaitafe. 

O le vevela o le la^^ua mafai ona liua le sua- 
sami, ma vaituloto, ma vaitafe, ma vailepa, ae- 
maise le eleele mālūlu, e fai ma ausa, ma tosina 
a*e i le 'ea. Ua tatou le iloa i lo tatou vaai le 
ausa ua aveina a*e f aapenei ; seia oo i se mea mau- 
aluga ma le maalili ; ona amata lea ona sosolo 
faatasi ai mea ninii e fai ai le tinooleausa. Ona 
tino mai lea o lenei ausa i faaputugā-mea ua faa- 
igoaina e i tatou o a^; o le lagi. A sili ona maa- 
lili ia ao, ona atili ai lea ona sosolo faatasi ai le 
ausa ua fai ai tino o ao, seia oo ina le toe lavātia 
ona taofia i luga ia faaputugā-ausa. auā ua ma- 
mafa ia ; ona paūū lea i mea ua ta ua o matāua. 
(O nisi nuu pe a tele ai lava le maalili i le mea ua 
sosolo faatasi ai le ausa i ao o le lagi, ua toulu 
lenei ausa ua tino mai i uato'a, po o le kiona). 

Ua pa'ū le timu i le laueleele ; o le tasi vaega 
ua toe mitiia e le la ma ua alu a*e i ausa e pei ona 
tatou mafaufau ai nei ; a o le tasi vaega ua tafe 
atu i luga o le fogāeleele. 

O le vai ua tafe ese ua i'u ina fai ma alā- 
vai laiti. Ua tafe ifo timuga faapenei i itu o 
mauga, ua sosoo f aatasi ai mea laiti ; ua toe sosoo 
f aatasi i alia ; ua toe sosoo ane foi ia alia e fai 
ai le vaitafe. O lea vaitafe ua tauau ina tupu 
tele, e oo atu i le sami, po o se vaituloto. O nisi 
vai ua alu ifo i totonu i le eleele malūlū i le itu o 
le mauga, po o le mea maupu'epu'e, seia oo i se 
papa ua le toe mafai ona mauala ifo ai. Ua lep^i 
le vai; ua faatumu pea le vai i luga o le papa; 
se'ia i'u ina maualuga le vai i lo le itu o le papa ua 
puipui ai. Ona osofia lea, ma saili ala atu i le 
itu o le mauga i le mea ua ta'ua, o le vaipuna, 

Ua tafe ifo le vai nai ia vaipuna, ua sosoo 
faatasi ma alia; ua i'u ina fesoasoani i le faiga o 
le vaitafe tele. Ua tafe ifo pea le vai o le vaitafe 
e 00 i le sami, ua toe mitiia le ausa mai le sami ma 
toe liua e f ai ma timu. Ua faapea pea ona f ai. 

E le tafe lemu le 
vai i vaitafe uma. 
Pe a tafe le vai ai le 
mea maualuga, ma 
oo le vai i luga o 
se papa ua tu sa*o i 
lona ala, a ua mau- 
lalo tele le lauele- 
ele i lalo o le tasi 
matā papa, ua oso 
ifo ai le vai o le 
vaitafe i lea lava 
mea. Ua faaigoa- 
ina lea mea, o le 
Afu, O nuu maugā 
e pei o Samoa 
ua tatou masani 
O le afu e aupito 
O i ai le afu 




O le Vaipuna, 



ona iloa ai afu e tele. 

ta*ua i Samoa uma o Fuipisia. 

matuā tele i Amerika i Matu, ua oso ifo ai le 



Digitized by VjOOQIC 



28 O LE TALA I LE LALOLAGI 

vaitafe tele o le Laurenese i le va o vaituloto e 
lua o Erie ma Onetario, o la igoa ; o le igoa o 
lea afu tele o Niakara. 

O nisi mea faapenā foi, ua faalavelaveina ai 
le ala o le vai i papa e tele lava ua paepae solo, 
a o tafe ifo mai le mea maualuga e oo i le mea 
e toe tafe lemu ai. Ua faaigoaina lea mea o le 
'' Rapite" O i ai nisi mea faapenā e tele i 
Samoa. E tolu mea faapenā e iloa i le ala o le 
Naila i Aikupito. 

O nisi vaitafe ua masani ona tafe malolosi 
mai mea maualuiuga, ua filogia le vai ma le pala- 
pala ma taetaf e eseese. Ua masani ona lafoia ia 
mea pe a oo ina fetaia'i ma le sami; ua faula'i i 
le mulivai, ua le toe tafe sa'o ai le vai ; a e saili 
ala eseese e tafe atu ai i le sami. Ua ta*ua lea 
mea o le Teleta, O vaitafe ua ta'ua ona oia mea; 
o le Naila, ma le Kanesa, ma le Orinoko, ma le 
Mesesepi. 

XXXVin. O LE AOGA O VAITAFE. 

I. Ua uma ona su'eina le uiga o vaitafe ; o le 
a tatou manatu nei i lo latou apgā i nuu ua ta- 
tafe i ai i latou. O le tasi mea ua aogā ai vai- 
tafe, ua latou momoli atu le vai, semanū a nofo 
i le mea ua pa*u ai, e tupu ai taufusi ma mea pa- 
lapalā, ma vaituloto. Ua latou momoli atu foi i 
tai nisi mea pala ma mea e le aogā i tagata, ma 
otaota eseese e mata e tupu ai ma'i pe ana tu- 
mau i le mea sa latou i ai. O nisi laau ua fiafia 
i sina malūlu itiiti, a e le matuā naunau i mea 
faatauf usi, o le a mamate i mea o i ai vai, pe ana 
le tafeesea le vai, ma ta'i atu i vaitafe ma alia. 
E pei ona iloa e nisi f ai-faatoaga, ua latou ma- 
sani ona eli vaita'i, ina ne'i matuā pala, pe velasia 
le talo i maumaga pe a lāina le taufusi, ua faa- 
pea ona aogā alia ma vaitafe, ua lava le malūlu 
i le eleele, a ua momoli ese le tele o le vai. 

O le Atu-Mauga. O Aai, O le Taulaga, 

2. O le tasi mea e aogā ai vaitafe i nuu ua i 
ai, ua fai ma ala e feavea'i ai mea eseese i lea 
aai ma lea aai ua tu i o latou auvai. E le taitai 
ona aogā se vaitafe i Samoa i feau faapenei, auā 
ua pupu'u ma ua tataf e malosi ai. A o nisi nuu 
i le lalolagi o i ai vaitafe tetele, ma le uumi, ma ua 
tatafe lemu, ua matuā faaaogaina e tagata mo le 
feavea'iina o oloa i vaa i lea mea ma lea mea, i ona 
luga. O lea ala e sili ona faigofie, auā ua mafai 
e nisi e toaitiiti ona molia ia mea i vaa, O nisi 
nuu e i ai Saina ua tetele o latou vaitafe, ua avea 
ia vaitaf e ma ala sili o le nuu e feoa*i ai tagata i 
vaa, atoa foi ma le oloa e momoli atu i lea pito 
nuu, ma lea pito nuu, 

3. O le tasi mea ua aogā ai vaitafe i nuu, ua 
masani ona momoli i ia vaitafe, o le eleele mai itu 
o mauga ma tuutuu lemu i o latou auvai i mea ua 

tafe lemu ai i latou ; pe lafoia ia mea i le ilitivai, 
e i*u ina tupu ai motu e lafulemu lava ; pe mompli 
malosi pea e oo i le mulivai, ona gaosia lea o le 
mea ua taua o le Teleta. Ua faaaogāina nisi nuu 
le vai mai le vaitafe, e faasūsuina ai ma faalafu- 
lemuina ai pito nuu ma fanua e f aa-laf ulafuā, ma 
eleele matūtu, ua iloa soo i nuu e tele o le lalolagi. 
Ua faaaogāina soo mai anamuā lava le vai o le 
Naila e faalafulemu ai le laueleeie i ona auvai, 
semanu a avea ma toafa lava, pe ana le lofia ona 
auvai i lea tausaga ma lea tausaga. Ua faia nei 
le puipui tele i le Naila e taofi ai vai e tele ua 
tafe ifo i lea vaitafe, ina la mafai ona f aasusūina 
atili ai le nuu, ma faatupuina ai mea aogā mo le 
nuu o Aikupito. 

4. O le-tasi mea ua aogā ai vaitafe ma alia, 
o le f aata^viliina o mea faigaluega talu le malosi 
ua maua i le tafe o le vai o i ai. Ua gaosia vae- 
taavili ua laveagofie i le vai e taavili ai ; ua so- 
soo ia vae ma le 'au e mafai ai ona faataavili ai 
vae eseese e gaosi ai mea e aogā i tagata. O ia 
mea taavili ua faaaogāina e 'ili ai laau, pe olo ai 
saito, pe lalaga ai 'ie vavae, pe faataavilivili ai le 
mea e faatupuina ai le eletise e faamalamalama 
ai nuu. 

O LE TALA I NUU. 

O le upu Tala i Nuu ua tala mai ia te i tatou 
le uiga o le laueleele, ma lona faatatau i tagata ; 
pe faapefea ona vaevaeina i malo eseese ; o le a 
le uiga o tagata o i ai ; atoa foi ma faiva eseese 
ua masani ai ia tagata i f aoā aai, ma aai tetele ua 
latou mau ai ; ma ala eseese ua feavea'i ai mea, 
i le ma le feaveaina o mea ua gaosi i lea nuuma 
lea nuu e fefaataua'i. 

XXXIX. OFAOA-AAI. 

O le faaputuga lea o ni nai fale ua āina e ta- 
gata e toaitiiti. 

E foliga foi i le upu fuaiala faa-Samoa, A e le matuā 
tutusa le uiga faa-Samoa ma le uiga faa-Papalagi, auā e toa 
itiiti tagata i Samoa ; ua vaevaeina i vaegae aupito iti lava; 
a e le pei o mea ua ta*ua o f aoa-aai i nuu tetele. Ua tatau ai 
le upu faoa-aai i malo tetele i le mea ua nonofo ai tagata 
e toa afe ma ona tupu. 

XL. OA'AL 

O le igoa lenei ua avatu i le potopotoga o ta- 
gata e toatele, ma f ale ua latou nonofo ai, ma fale 
ua galulue ai i le mea e tasi. 

O i ai fale oloa ma fale Sa. O nisi aai i nuu tetele ua 
silia i le faitau aofa*i o tagata uma o Samoa. O lea ua mala- 
malama ai ua le o gātasi le igoa faa-Samoa ma le uiga moni 
o lenei igoa faa-Papalagi. 

XLL OLAUMUA 

O le igoa Laumua ua tuuina atu i le aai tele 
e tasi i lea malo ma lea malo, ua masani ona 
potopoto ai alii ma faipule i le faiga o le malo. 

O Apia i Upolu ua ta'ua o le laumua o Samoa i Sisifo ; 
o Pagopago o le laumua o Tutuila. O Perelini o le laumua 
Siamani ; o Uasigātone o le laumua o Unaite-Setete ; o Lone- 
tona o le laumua o Peretania. 

XLn. OAAITU-TAI. 

O le aai lea ua tu i le matafaga o i ai le tau- 
laga. 

Ua masani ona tuutaula ai vaa e fela'ula'ua'i ai oloa. 

XLin. O AAI GAOSI-MEA. 

O le igoa lenei ua igoa a'i le aai o i ai fale fai- 
galuega eseese ua faasaga i ai tagata e toatele. 

Ua faaleiloa ni aai faapenei i Samoa, auā ua tofu aai ma 
le gaosiga o mea e manana'o ai ona tagata. A ua i ai nist 
itu o Samoa ua ta'ua ena o le faasaga tele i le feau e tasi. O 
le Itu-o-Asau ua fai tanoa, ete. A o nisi nuu i malotetele ua 
matuā ta'ua i le lalolagi uma ona o mea ua gaosi ai ; e i ai 
Teresetene i Siamani ona o le faiga o ipu omea, o Manesesa 
i Egelani ona o le gaosiga o *ie vavae, o Pitipeka i Amerika 
ona o mea faau'amea. 

XLIV. O NUU, PO O ATUNUU. 

O le igoa lenei o le laueleele tele ua ainā e 
tagata e toatele ua uiga f aatasi, ma gagana f aa- 
tasi, ua aofia fo'i i le pule e tasi. 

E pei o Siamani, ma le Unaite Setete, ma Peretania ma 
Fiti,ma Samoa,etc . Ua eseese le pule i nuu eseese, a e eseese 
fo'i igoa ua avatu i e ua ta'ita'i ai. O le pule i Siamani 'ua 
aofia ai Vaegā-nuu eseese, a e pule aoao i ai lana Afioga a le 
Kaisa. O le pule i Amerikaua aofia ai Setete eseese tetele, 
ua tofu ma lo latou falepule, a ua tuuina atu se faipule sili e 
ia Setete e filifili faatasi i mea e faasino i ai le nuu atoa. O 
le ta'ita'i o i latou uma ua ta'ua o le Peresetene. E faapea 
fo'i Farane ma Suisilani ma Mekisekō. O le pule i Peri- 
tania ua aofia ai le Tupu, ma le fale oalii,ma lefaleofaipule, o 
e ua filifilia ma tagata uma o le nuu. Ua ta'ua le ua sili i le 
malo, o le Tupu. 

XLV. O ALA ESEESE E FESOOTA'I AI A AL 

O le Ala o le mea lea ua saunia e feoa'i ai 
tagata i le va o lea aai ma lea aai. 

O le ala tele ua saunia e soso'o ai nuu e tele ua ta'ua i 
Samoa o\e Ala o le Malo, A ui lea ala i totonu o le aai, o i 
ai fo'i fale i lea itu ma lea itu, ua ta'ua lea ala o\q Ala i vai 
fale. O le Seterase lona igoa faa-Siamani, a o le Seterite 
lona igoa faa-Peritania o se ala faapena. 

O nisi ala ua saunia ua faataoto ai oga-u'amea e mafai 
ona sologofie ai nofoa-afi, ua ta'ua o Alā-u'amea. E tele ala 
faapea i nuu tetele ua feavea'i ai tagata ma oloa. Ua iloga 
mea ua nonofo ai i le nofoa-afi : o lea ua mafai ai e tagata ona 
faatatau ai a latou malaga. O nisi alā-u'amea ua saunia i to- 
tonu o aai o i ai kariota e feavea'i ai tagata i lea itu ma lea itu 
o le aai. Ua tosina kariota i solofanua ; o nisi i nofoa-afi ; o 
isi ua fai i le filifili-u'amea i lalo o le ala, pe faaalu i le Eletise. 

O le Kanala o le ala lea ua elia e tagata o i ai vai e pei o 
se vaitafe. Ua tofu aai tetele ma kanala e fesoota'i ai nisi aai 
ma nisi vaitafe. Ua aogā ia mo le feavea'iina o oloa. 

Ua saunia e vaitafe o latou lava ala e tafe ai, a o kanala 
ua saunia e tagata i mea latou te loto i ai. 

XLVI. O AFEGA MO VAA. 

Ua masani i nuu tetele ona saunia nisi mea e 
mafai ona afe ai o vaa e tele ma la'u ai o latou 
uta oloa ma le f aigofie. 

Ana la'uina le uta e pei ona faia i Apia, po ua tuai lava 
ona mae'a. O lea ua elia nisi lotoā tetele ma le loloto e lata- 
lata ane i vaitafe, ua si'omia foi i fale. Ua oo ai vaa i totonu 
o ia lotoā, ma lau loa le uta i totonu o faleoloa, e teu ai seia 
mafai ona faataapeapeina, e tusa ma le mea e f aaoo i ai. O i 
ai mea faapea i Hamepeka i Siamani : O Niu-Ioka i le Unaite 
Setete, ma Lonetona i Peritania. Ua faaigoaina ia afega o 
Docks (Peritania) Docke (Siamani). 

XLVn. O ASAGA. 

O le igoa lenei ua faaaogāina i Samoa i le 
mea papa u e mafai ona sopoia le vaitafe e ta- 
gata, ma solofanua, ma faataavale. 

O nisi vaitafe ua masani ona feoa'i ai tagata e toatele ua 
faia \e/aia. O nisi vaitafe ua faaaogāina ai vaa, po o se Se- 
tima laitiiti e faaoo ai tagata, ma manu, ma faataavale i le tasi 
itu. Ua taua ia mea o Feri. 

XLVin. O FALE TALI-TUSI. 
Ua tofu aai i nuu tetele ma le fale ua mafai 

ona tuuina atu ai tusi, ma afifi laiti ; e maf ai ona 
momoli atu e le malo i nisi aai ma nisi nuu, ona 
o le totogi laitiiti ua tuuina atu ai. 

E pei o le fale i Apia ma le fale i Pagopago. Ua ta*ua 
lea fale o le Postamt—iSisnmni), po o le Post Offiee-iFeritanisL). 

XLIX.. O FALE TELEKARAFL 

O i ai foi nisi fale i nuu tetele ua mafai ona 
./aaoo ai feau faa-uila i nuu eseese i u'amea ua 
fesoota'i ai ia fale ma nuu eseese. 

O nisi uaea ua taoto i le ilititai, e pei o le uaea ua so- 
soo ai Europa ma Amerika, ma Ausetalia, o le uaea lea ua ui 
i Fiti. Ua mafai ona o ia fale, ona logo vave ai feau i nuu e 
tele lava. 

L. O LE FEFAATAUA'IINA O OLOA. 

Ua masani nuu eseese ona feavea'i a latou 
oloa. Ua aumai nisi oloa ua latou matuā masani 
ona gaosia : ua avatu foi oloa ua latou manana'o 
ai, a e le maua i lo latou atunuu. O nuu ua fesoo- 
ta'i, e pei o malo tetele i Europa, ua masani ona 
fela'ula'ua'i ai oloa i nofoa-afi, a o nuu tu mata- 
faga ua masani ona fai lenei feau i vaa. O nuu. 
e pei o Samoa ua fai ia feau uma i vaa. 

A o mea ua la'u atu i nuu ese ua ta'ua faa- 
Siamani o Ausfuhrwaaren, faa-Peritania o Exports. 
Ua tatou masani ma vaa e oo mai i Samoa, ua 
latou la'u mai i le atunuu mea e aogā ia Samoa 
ma papalagi e nonofo ai — o *ie, o mea faigalu- 
ega, o mea taumafa eseese, ma laupapa, ete. Ua 
la'u atu i vaa ia o popo faalā, o kakao, ma nisi 
fuālaau. 

O mea ua la'u mai ua ta'ua faa-Siamani, o le 
Einfuhnvaaren, faa-Peritania, Iniports, Ua ta'ua 
fale ua masani i le f aiga o mea eseese f aapenei o 
Fak Oloa ; o e ua faasaga i le f aiga o nei feau o 
" Faatau Oloa:' 

LL O FUA E FUAFUAINA A'I LE 
LALOLAGL 



35 



Afai tatou te iloa se faafanua o le Lalo- 
lagi po o se Atunuu o le a tatou vaaia i lea faa- 
f anua o vase : o laina eseese ia — o nisi ua tutū-sa*o, 
o nisi ua faalava tonu, ua tofu foi'ma le fuainu- 
mera e faailoga a'L O i ai uiga i ia laina, ua 
malamalama i 6 ua popoto ; ua maf ai ai e i latou 
ona iloa lelei po o le fea itu o le lalolagi ua tu ai 
lea nuu ma lea nuu. O le a tatou su esu'e nei i 
le uiga ma le aogā o ia laina. E fai ma mea e 
fesoasoani tele ai ia i tatou i le taofiina o tala 
eseese tatou te fia maua i lea nuu ma lea nuu. Ua 
tatou iloa ua lapotopoto le lalolagi ; i le ua taa- 
vili le ialolagi e peiseai ua fai sona *au e taavili 
a'i. Ua ta'ua pito 'au ia o Pole — o le Pole i Matu, 
ma le Pole iSaute. Ua masani tagata popoto, o 
e sauni faafanua, ona f aaaogāina laina eseese e 
faatonuina a'i le va o lea pito-nuu ma lea pito- 
nuu ; e afua ona fuafuaina i pole ia. 




O LVo sili ma Sotte. 

O le tasi laina ua matuā ta'ua ua faaigoaina 
" O LE EKUETA." O lea laina foi ua tusia ina ia 
soo ai le tino o le lalolagi ia tusagālemu ma Pole. 

Ua tusa pau le va o lea vase ma ia pole i ona itu e lua, 
Ua f ai lea igoa i lea laina, auā ua vaeluagalemu ai le tino o le 
lalolagL 

Ua tusia foi nisi laina e soo ai le tino o le 
lalolagi i lea itu ma lea itu o le Ekueta. Ua tusa 
pau lo la vāvā mamao ma le Ekueta, i le ua tnsa 
pau foi lo la va, le tasi i le tasi. Ua faaigoaina 
o ia laina o Vase o Latitu. 

Ua faalava tonu ia laina i faafanua. Ua mafai ona tatou 
iloa i laina ia pe'tusa ma le fia o tikeri le va o lea nuu ma lea 
nuu mai le Ekueta, i matu po o i saute. A fia fai mai tagata 
se tala i le tasi nuu ua masani ona ta'ua mai pe fia ni tikeri * i 
le itu i matu, po o le itu i saute o le Ekueta ; e usita'i tagata 
fai faafanua i nei fua. 

O i ai nisi vase o Laiitu, ua matuā faailogaina, e i ai : — 
Teropika, ma le Li'o o Atika, ma le Li'o o Anetatika. 

O Samoa o loo i le va o Latitu 13^ ma le 14^ i Saute 
O Uasigatone o loo i Latitu 39 i Matu. 
O Perelini o loo i Latitu 52^ i Matu. 
O Sini o loo i Latitu 34 i Saute. 

TEROPIKA. 

E le gata ona taavili le lalolagi i lona 'au i 
aso taitasi, ma taamilo f o*i i le la i le tausaga atoa, 
a ua taitasi ona feliuliua'i foi lona tino i le tau- 
saga. O lea ua lavea tonu ai le tino o le lalolagi 
i ave o le la i nisi mea i le itu i matu, ma le itu i 
saute o le Ekueta i aso eseese o le tausaga. E le 
ona ua sipa tele le tino o le lalolagi ; a ua iloa le 
vaega e fai sona tuaoi i le itu i matu ma le itu i 
saute e gata mai ai ona tutonu ai le la i tausaga. 
Ua matuā faailogaina lenei vaega ua faapea ona 
tutonu ai le la i faafanua uma. Ua faaigoaina le 
laina e faasino i le tuaoi i le itu i matu, o le Teropi- 
ka o Kanesa, ma le laina ua f aasino i lea mea i le 
itu i saute, o le Teropika o Kaperikonu. Ua ta'ua 
f oi o le Latitu e 23^^ i matu, o Kanesa, ma le La- 
titu e 23J^ Tikeri i saute, o Kaperikonu. O nuu 
uma lava i le lalolagi ua aofia i le va o ia Tero- 
pika (e i ai Samoa), ua latou iloa le la ua pulou 

• E tusa le Tikeri e tasi ma maila c 69^ 

Digitized by VjOOQIC 



O LE TALA I LE LALOLAGI 3/ 

tonu i luga ia te i latou i nisi aso o le tausaga. A 
o nuu uma i tua, e le mafai lava ona iloa ona pu- 
lou tonu ai le la i luga. 

O LE LrO ATIKA MA LE LI'O ANETATIKA. 

O igoa ia ua ta'ua ai o vase o Latitu e lata- 
lata ane i le Pole i Matu ma le Pole i Saute. 

Ua tutusa lo la va ma Pole ta'itasi ia, ma le vavamamao 
o Teropika taitasi ma le Ekueta : E pei ona tatou iloa o i ai 
nuu ua pulou tonu ai le la (o nuu i le va o Teropika), e faa- 
pea fo'i ona iloa o i ai nuu e latalata i lea Pole ma lea Pole 
ua iloa le la i nisi masina, a e le toe iloa le la i nisi masina. O 
le Li'o ua faailogaiua ai le tuaoi o ia nuu ma nuu ua iloa le la 
i le tausaga atoa, e latalata i le Pole i Matu, ua ta'ua o le Li*o 
€ Atika. O le Li'o^ua faailogaina lea mea i le itu i Saute, e 
latalata ane i le Pole i Saute, ua ta'ua o le Li'oo Anetalika, O 
nuu o i le va o ia li'o ma pole ua iloa ai le ao umi i le tasi itu^ 
ma le po umi i le isi itu o le tausaga. 

O SONE. 

O le igoa lenei ua avatu i vaega o le lalolagi 
ua i ai i le vā o li'o sili eseese na se'i ta^ua nei. 
O le uiga moni o le upu Sone o le FusL 

fe lima Sone ua ta*ua i le lalolagi, O le Sone vevela, ma 
Sone Faaleogalua e lua, ma Sone Maalili e lua. 

O le Sone Vevela ua aofia nuu uma ma ogāvasa uma o i ai 
i le va o le Teropika o Kanesa ma le Teropika o Kaperikonu, 
O le uiga o lona vevela o lenei vaega o le lalolagi, o le pulou 
tonu o le la i nisi aso o le tausaga i lenei mea; ma le le ma- 
mao ma le pulou tonu o le la i aso uma o le tausaga. O Sa- 
moa ua i lenei Sone i le itu i saute o le Ekueta. 

O Sone Faaleogalua ua aofia ai nuu ma ogāvasa uma o i le 
va o le Teropika o Kanesa ma le Li*o Atika i le itu i Matu o 
le Ekueta, ma le va o le Teropika o Kaperikonu ma le Li*o 
Anetatika i le itu i Saute o le Ekueta. O le uiga o le igoa Faa' 
leogalua ua- avatu inei vaega o le lalolagi ua iloa ai uale matuā 
vevela, ua le matuā maalili fo'i. Ua iloga ai le tau vevela i le 
itu tausaga ua pulou tonu ai le la i nuui lea itu o le Ekueta o i 
ai nā nuu. Ua iloga foi le tau maalili i le itu tausaga ua faa- 
saga tonu ai ave o le la i nuu i le tasi itu o le Ekueta i lo le 
itu latou te i aL 

O luni ua iloa ai le tau vevela i nuu i le itu i matu ; o Si- 
amani ua i le Sone Faaleogalua i Matu. O Tesema ua iloa ai 
le tau vevela i nuu i le itu i Saute o le Ekueta. O Niu Silani 
ua i le Sone Faaleogalua i Saute. O Sone maalili ua aofia ai 
nuu ma ogā-vasa i le va o le Li*o Atika ma le Pole i Matu, 
ma nuu ma ogā-vasa i le vā o le Li*o Anetatika ma le Pole i 
Saute. Ua tatou iloa o nisi masina o le tausaga ua latou le 
iloa le la ; e le tioa foi ona matuā maalili ia vaega o le lalolagi. 
Ua to'a le Sami i nei mea i masina e tele ; o i ai pea foi le 
kiona i aso uma lava. E tali atoa le afa-tausaga ua latou le 
iloa lava le la— ua po pea ia nuu ; a o le tasi itu o le tausaga 
ua le goto le la i le ao atoa ma le po. O le sipa tele o le la- 
lolagi i lona 'au ua ala ai ina le lilo le lā i itula uma ia; a o 
le toe sipa atu ua ala ai ina po pea i nisi masina. O ona po 
o le tau vevela i le itu i Matu ; o ona po ia ua ao pea i mea ua 
aofia i le Sone maalili i Matu ; a e po pea l'e Sone maalili i 
Saute. A o ona po o le tau vevela i le itu i saute o le Ekueta 
ua ao pea i le Sone maalili i Saute ; a ua po i le Sone maalili i 
itu i Matu. 



LATITU. 



L0CITI>. 




O LOGITU. 

O le tasi itu-aiga o laina ia ua tusia i faafa- 
nua e afua i le tasi Pole e oo i le tasi Pole. 

Ua na ona tusia i faafanua ia laina ina ia mafai i e ua iloa 
lo latou aogā, ona iloa le tulaga i sasa*e po o sisifo o nuu uma 
o le lalolagi.. O ia laina ua tu sa'o i faafanua ua lomia, i le 
ua fuafuaina le vā o nuu i sasa*e masisifo ; ao Vaseo Latitu ua 
tusia faalava e fuafuaina a*i le vā o nuu i Matu i le ma le vā 
o nuu i Saute o le Ekueta. 

O le tasi igoa o laina o Logitu— o Meritiana 
lea. 

O le uiga o lenei upu " o le tutonu o le la po o fetu." O 
le mea ua ala ai le igoa lenei i Vase o Logitu ina ua tutonu 
faatasi le la i nuu uma ua lavea i lea lava Vase o Logitu. 
Afai ua su*eina Vase o Logitu i faafanua, o le a iloa nisi f uai- 
numera ua faailogaina ai lea vase ma lea vase. O ia numera 
ua ta'uina mai le va i sasa*e po o sisifo o Kerenise. Ua avea 
le Vase o Logitu ua tusia tonu e amataina i le Pole i Matū o 
oo i le Pole i Saute ma ua lavea tonu ai le aai o Kerenise, e 
iatalata ane i Lonetona, e fai ma autu o le fuafuaina o Logi- 
tu. Ua faaigoaina lea Vase o Logitu — *' O." A o laina i sa- 
sa'e u~a tusia e oo i le vaeluagalemu o le tino o le lalolagi ua 
tauau ina tele e oo i le l8o tikeri. E faapea foi vase o Logi- 
tu i le itu i sisifo o Kerenise e oo i le mea e fetaia'i ai ma 
le Vase i8o tikeri, a ua tauau ia Vase o Logitu i sisifo. 

O Samoa ua tusa ma le 170 tikeri i sisifo. 

O le Vase 180 tikeri e faatau aogā mo Sasa*e ma Sisifo. 

na lavea tonu ai le motu o Taviuni i le Atu Fiti, 
O Perelini o loo i le Logitu l^H tikeri i Sasa*e. 
A o Uasigitone o loo i le Logitu 77j^ tikeri i Sisifo. 
O Sini o loo i le Logitu 151 Ji tikeri i Sasa*e. 
O Sana Faranisekō o loo i le Logitu I22j^ tikeri i Sisifo. 

O FUA E FUAFUAINA AL 

O fuainumera ua faaaogāina mo Vase oLo- 
gitu ma Latitu, uā ta'ua o Tiken. Ua aofia i lea 
Tikeri ma lea Tikerl, ma ua tusa ai lava ma ma- 
ila e 60 (faalelalolagi). O le Tikeri ua vaevae- 
ina foi i vaega e 60, ua ta'ua ai i le igoa Mitiute. 
O ie Minute ua toe vaevaeina foi i vaega e 60, ua 
ta'ua o Sekone. O lea ua tatou iloa o le Minute ua 
tusa ma se maila, a o le Sekone ua tusa ma le 50 
o le maila (Fua faalelalolagi ia). O Faailoga 
ia — Tikeri ^ Minute ', Sekone ". 

O TAIML 

Ua masani i tatou ona vaevaeina le aso i va- 
ega e 24. Ua ta'ua ia vaega o itula. E afua ona 
faitau ia itula i le tulua tonu o po ma ao, ona fai- 
tau lea l, 2, e 00 i le 12. Ua lavea tonu le 12 i le 
ao i le itula ua tutonu ai lava le la. Ua toe fai- 
tauina lea l, 2, e 00 i le 12 ona toe lavea tonu i 
lea 12 i le tulua o po ma ao. 

Ua faaigoaina itula a o le'i oo i le tutonu o 
le la,— "itula o le taeao;" a o itula ina ua tua- 
na'i le aoauli, ua taua o "itula o le afiafi." O 
lea ua tatou iloa ai ua matuā usita'i itula uma i 
lea nuu ma lea nuu, i le itu-aso ua tu tonu ai lava 
le la i ia lava nuu. 

O LE ESEESE O ITULA. 

Ua tatou iloa pe afai ua atu tasi ona taavili 
o le lalolagi i itula e 24, a e tumau le la i le mea 
lava e tasi, o le a eseese foi itula e tutonu ai le la 
i nuu eseese o le lalolagi. O e ua Logitu faatasi 
ua tutusa lemu lava lo latou taimi. A o nuu ua 
eseese lo latou Logitu, ua eseese foi o latou itula; 
auā ua eseese ona tutonu le la i ia nuu. E ui ina 
eseese ona tutonu le la i lea Logitu ma lea Logi- 
tu, a ua tumau pea le uiga o le faitauina o itula. 

O LE FAATATAU O LEA ASO MA LEA 
ASO. 

Ua fai le Vase o Logitu i Kerenise ma mea 
e autu ai le fuafuaina o Vase o Logitu uma i sa- 
sa'e ma sisifo e pei ona faamatalaina. E usiusi- 
ta'i fo*i le faitauina o aso i lea lava Vase o Lo- 
gitu. O le itula ua gata mai ai le alu a'e o le la, 
a e amata ona fāliu ua faaigoaina lea itula o le 
aoauli'tanu, O le faatatauina foi i uati ma itula o le 
aoauli'tonu ua tusa ma le 12. E 24 itula ua aofia i 
le Aso atoa o le ab ma le po faatasi lea. 

Ua amata ona faitauina le aso ina ua tuana'i 
le itula e 12 i le tulua o po ma ao. O lea ua ma- 
lamalama lelei ai ia i tatou o le itula o le aoauli- 
tonu i Kerenise o le vaeluagalemu lea o lea lava 
aso atoa — ua mavae atu ona itula e 12 a e totoe 
nisi itula e 12 ona faato^a i'u lea. 

A o le itula aoauli i Kerenise o le itula moni 
lea o le tulua o po ma ao i le itu o le lalolagi ua 

faafeagai tonu ma Kerenise — o le Vase o Logitu 
lea e 180 i sasa'e, po o le 180 i sisifo (ua tutusa 
pau ia mea e lua). 

Ua ta'ua le tasi motu i le Atu Fiti ina ua taia 
tonu i lenei Vase o Logitu- O le igoa o lea motu 
o Ta^tiuni iea. 

A tuu le ta'u o le Vase o Logitu e 180 ma 
f aaaogā le igoa o Taviuni e sui a'i, ona tatou f aa- 
pea lea' o le aoauli tonu i Kerenise ua tusa lea ma 
le tulua opo ma ao i Taviuni. E 12 itula ua va a*i 
le tutonu o ie la i Taviuni raa le tutonu o le la i 
Kerenise, auā o le tasi itu tonu lea o le lalolagi. 

Faauta mai, a ta le aoauli tonu i Kerenise ua 
tuana'i isi itula e 12 i lea aso ua 00 i le tulua o 
po ma ao i Taviuni. O le a amata e i latou ona 
toe faitauina se tasi aso. 

Ua uma ona ta'uina atu, e usita'i aso i le Lo- 
gitu o Kerenise ; o lea ua amata le faitauina o le 
aso i le itula e tutonu ai le la i Taviuni. 

Se'i fai se faatatau: a amata ona faitauina 
le Aso Gafua i Kerenise ona ua te'a ie tulua o po 
ma ao i le po o le Aso Sa, o lea lava itula ua f aa- 
to'a te'a le aoauli o le Aso Gafua i Taviuni, 

A 00 i le aoauli o le Aso Gafua i Kerenise 
ona taunuu lea le tulua o po ma ao i Taviuni a 
malama le Aso Lua. A 00 i le tuiua o po ma ao 
i Kerenise i le Aso Gafua a malama le Aso Lua, 
ua tutonu ai le la i lea lava itula i le aoauli o le 
Aso Lua i Taviuni. 

E usita'i nuu uma i le faitauina o aso faape- 
nei, O nuu i sasa'e o le Vase o Logitu o Kere- 
nise'e 00 atu i le Vase o Logitu e 180 tikeri, ua 
aso faatasi ma Kerenise. Ao nuu i le itu i sisifo 
o le Vase o Logitu o Kerenise e tauāu ina 00 i le 
Vase o Logitu e 180 tikeri i sisifo, ua mulimuli 
ona faitauina o latou asa A 00 ina taulata i le 

l8o tikeri i sisifo ua toe itiiti atoa se aso talu ina 
amata ona faitauina lea aso, e afua i lea Vase o 
Logitu. 

O le mea lea e le tutusa ai le faitau o aso i 
Samoa ma aso i Sini po o Aukilani. O le Aso 
Sa i Samoa — o le Aso Gafua lea i Sini ma Au- 
kilani. 

O LE UIGA O LE FAIGA O TAIMI I VAA. 

Ua masani ona faatatau le taimi o vaa i le 
itula ia tusa ma le mea ua latou i ai i lea aso ma 
lea aso. O le vaa i Samoa o le a usita'i i le itula 
o le aoauli i Apia po o Pagopago; a o vaa i 
Tahiti o le a usita'i i le itula o le aoauli i Pape- 
ete. O le vaa i Sini o le a usiusita'i i le taimi i 
Sini. A e tofu vaa folau ma Setima ma le uati 
ua usiusita'i pea i itula o Kerenise. O lea, pe afai 
e iloa e le alii vaa le itula tonu o le tutonu o le la 
(o le aoauli foi lea), i le mea o i ai o ia ma lona 
vaa, o le a mafai ona saili le itula i le uati ua 
faatatauina i Kerenise (auā ua usita'i pea i ai lea 
uati) ; ona iloa ai lea pe fia Meritiana i sasa'e po 
o sisifo o Kerenise o i ai lona vaa. O le tasi 
togafiti lenei ua aogā tele i e o folau i le vasa. 
A latou oo i le Meritiana e l8o ua masani i latou 
pe a sopoia lea Meritiana ona toe faatatauina o 
latou aso. A sau le Meli mai Sana Feraniseko 
ma saga alu pea i Aukilani, pe a te'a ma Samoa 
o le a sopoia i lea vaa o le Meritiana l8o tikeri a 
o leH oo i Aukilani. A maua atu i Aukilani o le 
a iloa ua le tusa le aso ua faaigoaina i Aukilani 
ma le igoa o le aso sa latou tausisi i ai mai Ame- 
rika* E peiseai ua latou le iloa, po ua lafoa'i se 
aso. Afai ua sopoia e i latou le Meritiana l8otikeri 
i le Aso Tofi faa-Amerika ona latou masani lea 
ona faaigoina lea aso o le Aso Falaile. A oo i 
Aukilani ona latou iloa lea ua tusa ma lenei faa- 

tatau. A fo*i mai lea Meli mai Aukilani ma toe 
sopoia le Meritiana 180 tikeri o le a 00 i Samoa ua 
le tutusa ma le aso ua f aitauina i Sini. O lea ua 
masani ai tagata pe a 00 i latou i'lea Meritiana 
ona f aatatauina lenei mea i le fai faalua o le aso 
ua latou sopoia ai. A o lea togafiti e tonu ai le 
aso ua tau'a i Samoa nei ia tusa ma le aso fou ua 
latou faia ; e faapea fo'i i Honolulu ma Sana- 
Feraniseko. 

O Setima Niu Silani e o mai i lea masina ma 
lea masina i Samoa mai Sini ma Aukilani ua so- 
poia f aalua le Meritiana 180 i le malaga atoa — mai 
Sini e 00 i Aukilani ; mai Aukilani fo'i e 00 atu i 
Sini. 

O LE VAEGA V. 



O SAMOA. 



O Samoa o le igoa lea ua tuuina atu i le Atu 
Motu i le Vasa Pasefika i Saute. Ua āina motu e 
sefulu ; o i ai fo*i nisi motu laiti i gatai o motu 
tetele. A su'eina ia motu uma i le faafanua tele 
o le lalolagi, o le a tatou iloa ua ta oto i le Vasa 
Pasefika i le itu i Saute o le Ekueta, i le va o vase 
o Latitu 13 ma le 15 tikeri. A su'eina fo*i le Lo- 
gitu o le a tatou iloa le Atunuu i le va o vase o 
Logitu i Sisifo 169 tikeri, ma le Vaseo Logitu 173 
tikeri. 

Ua le faalava tonu iSasa'e ma Sisifo ia motu 
eseese a e faasipa teisi le faasologa o motu e 
amata mai ia Savaii e 00 i Manu'a i Matū feagai 
ma Sisifo ma Saute feagai ma Sasa'e. 

Ua faigatā ona matuā mautinoa le nuu na 
ala mai ai ulua'i tagata na faato'a āina ai Sa- 
moa ; e le'i iloa fo'i ona po na latou o mai ai. A 
o le taofi o tagata ua uma ona su'eina mataupu 
faapenei, fai mai, ua aiga faatasi Samoa ma ta- 
gata moni o Havaii, Toga, Niu Silani, Rarotoga, 
Tahiti, ete. 

Ua taofi eseese tagata i le nuu moni na po- 
gai ai ia tagata uma, a ua le taumate ua o mai 
mai nisi nuu i le itu i Saute o le Konetineta o Asia 
— po o le Penisula o Melei, po o le itu i Saute o Ini- 
tia, po o le itu i Saute o Arapi. O i ai f aailoga ese- 
ese e tele — o nisi tu ma masani, o nisi upu fo*i ua 
faaaogāina soo — ua faaali mai ai ua aiga faatasi 
tagata o lenei Vasa ma tagata i le Penisula ma le 
Akipeleko o Melei, ma tagata i Matakasa ua igoa 
ia Hova. E tele selau o tausaga talu ina folau 

mai tagata na mua'i nonofo i Samoa, na tupuga 
mai ai tagata i lenei atunuu ua igoa o Samoa. 

O le mea ua faigatā ona tatou iloa ai tala 
mai ānamuā o le a faamaonia ai upu nei ua su*e- 
ina, o le le iloa faitau ma tusitusi e tagata ana- 
mua.. E moni o i ai nisi tala i toeaina ma faila- 
uga sa tuuf^asolo i lea tupulagamalea tupulaga, 
a uateuteuina faapese iupuiloagatā, maupu faa- 
tusa, ua i*u ina nenefu ai i nei ona po. 

O lea lia faatoa maua mai nai tala ua tusia e 
i latou na mua'i asiasi mai i le atunuu nei mai 
nuu mamao lava. O le ulua'i tala ua maua na 
tusia e le tasi alii Holani na felaulau i lenei vasa 
ma vaa tetele e tolu, o lona igoa o Rokeueine. O 
le tausaga 1722 na taunuu mai ai lenei alii i Ma- 
nu*a, a e itiiti nai tala ua tusia i motu eseese. Ua 
faapea le tasi tala, — o tagata o lenei atuyuu na 
oofu e amata i le puimanava e 00 i tulivae i ofu 
felefele, ma silika uliuli ua pipii lava i o latou 
tino. Pe na faasino ea lenei tala i lavalava titi 
ma le tātatau o tagata ? 

O le tausaga e 1768 na taunuu mai ai le alii 
Farani o Poukanivili i Tutuila, na ia iloa foi 
Upolu. O le poto o tagata Samoa i paopao na 
ala ai le faaigoaina o le atunuu " O Motuotagata 
f olau." O le tasi alii Farani, La Perouse, na asi- 
asi mai i le atunuu i le 1787. Na matuā su'eina 
e lenei alii motu eseese o Samoa ma faamauina i 
le faafanua. 

Sa tupu ai le f aigata i lenei malaga i Tutuila. 
Ua faapea le tala, sa gaoi mea e le Samoa mai le 
'au malaga ona pu'eina lea o ia ma sisi i le fanā 
o le vaa tele. Ona laga ai lea o le taua ma nisi 
papalagi i tulula sa i uta. O le alii vaa ua igoa 
ia Lagele ma nisi Farani e toa sefulu ma le toa- 
lua na fasia. 

Ua i ai le maa i le nuu o Asu ua faailoa mai 

le mea na tanumia ai ia alii. Sa faatuina lenei 
faailoga e le Malo o Farani. Ua faapea le taia, 
o le malaga mai Falelatai sa i Tutuila i na ona 
po na laga lea taua ona o se tasi o i latou sa f aa- 
salaina. 

Na toe asia lenei atunuu e le manuao Perita- 
nia ua igoa o le ** Pandora " i le tausaga 1791, 

E ui ina asiasi Kuki i Toga ma Niue, na le 
00 mai i Samoa. 

O le faai'uga o Aokuso i le tausaga 1830 na 
taunuu mai ai Uiliamu ma Papu i gatai o Safune 
i le itu i matu o Savaii. Na la 00 i Sapapalii ma la 
tala'i fo'i le feau ua la o mai ai. Ua aumaia le 
Tala Lelei ; na molia niai nisi a'oa o Tahiti efaa- 
saga i le feau o lea tala'iga. 

e^le tausaga 1836 na faatoa 0*0 mai ai nisi 
faifeau e toa 6 mai Peretania na maua i le ma- 
laga a Uiliamu ina ia faamaopoopoina ai le ga- 
luega a lesu i lenei atunuu. O le tausaga 1840 na 
papa*i mai faifeau Katoliko i le atunuu e tala'i a 
latou sauniga faalelotu. O le tausaga 1843 na papai 
mai ai Misi Tana ma Misi Nisapeti ina ua sauāina 
i Tana i le Atu Niu Eperiti, e malolo ai, ma faa- 
talitali ai aso e taugalemu ai la la feau. A ua i*u 
ina la nonofo i Samoa. O le masina o Setema 
1844 na faatuina e Misi Tana ma Misi Ale le 
A'oga tele i Malua ina ia a oa'oina Samoa e fai 
ma e ave feau a le Tala Lelei. O lea a'oga sa 
maf ai ai ona maua i lea nuu ma lea nuu o Samoa 
se faifeau e tausia le galuega a lesu ma a'oa'oina 
ai tama ma teine i mataupu eseese e malamalama 
ai i latou. E tele mea faalaveiave natutupuia le 
sosolo lelei ai le feau na o mai ai faifeau Perita- 
nia — o taua ma fevaevaea'iga ; a e ui i lea ua ma- 
numalo le malamalama i le pouliuli. O tu faa- 
le-nuupo na tauau ina mavae atu, a ua le matuā 
mautū se malo lelei mo le atunuu. 

O ona po na papa'i mai ai Uiliamu ma Papu 

ua faato'a fasia Tamafaigā— le Tupu taulaitu o 

Manono — e Aana i Fasitoouta ona o lona sauā 

(• <• 
aia 1. 

Mulimuli ane na fai le taua tele na toilalo ai 
Aana ma susunuina ai nisi o i latou i le afi i ga- 
uta o Fasitootai. Na faata'ape'apeina Aana ona 
o lea mea faigatā. 

Na toe fai le malo o le Puletua, a ua le mau- 
tū. Na tupu Malietoa Laupepa, a e le matuā ma- 
opoopo. Na vavae ese Tamasese ma na faatuina 
lona malo i Leulumoega. O le tausaga e 1887 na 
aunuua Malietoa Laupepa i Kamerune, onatulea 
le pule a Tamasese. Sa taumafai e Mataafa ona 
laga le toilalo o sā Malietoā i le tausaga 1888. 

O le masina o Mati 1889 na agi ai le af%l tele 
i Samoa ; na lafoia manuao e ono ma nisi folau 
sa i ai i le taulaga o Apia. Na avea lea mea ma 
mea na filifili ai Malo Tetele e Tolu o Amerika, 
ma Siamani, ma Peritania, i se mea e f ai ina ia le- 
lei ai Samoa. Na toe faafo'i mai Malietoa Lau- 
pepa, ma tofia le alii Suetena o Setekanese e f aa- 
tonuina le Malo, ma le alii Siamani e fai raa Pe- 
resitene o le laueleele o Apia ma nuu felata'i. 

Na maliu Malietoa Laupepa i le tausaga 1898. 
Na tofia Malietoa Tanumafili i le faaiuga o lea 
tausaga e fai ma sui o lona tamā e le Faamasino 
Sili Amerika. O le aso muamua o lanuari 1899 
na tau ai le taua o e sa 'au ma Mataafa ma e na 
'au ma Malietoa Tanumafili ; sa lafotuina 'au a 
Malietoa. Mulimuli ane sa taumafai e 'au o Ame- 
rika ma Peritania ona toe faatuina Malietoa 
Tanu ; a ua 'auina mai e Malo Tetele Komisina e 
su'eina ai mea uma ua le tonu ia te i latou. Na 
i'u lea su'ega i le vaevaeina o le Atunuu i vaega 
e lua ; o motu uma i le itu i sisifo i le vase o Lo- 
gitu 171 tikeri o le a pule ai Siamani, omotuuma 

fo'i i le itu i sasa e o lea vase o Logitu o le a 
pule ai Amerika. 

I le, ua faapea ona f ai. O le itu i sisifo o lea 
vase o Logitu ua i le pule a Siamani. Ua tofia 
mai e le Malo o Siamani le Kovana e pule i le 
suafa o le Kaisa ma le Malo, ma le Faamasino 
Sili Kaisalika e su'eina ai mataupu eseese ua tu- 
tupu i le va o tagata eseese o le atunuu. O le itu 
i sasa*e o le vase o Logitu 171 tikeri W. ua pule 
ai le Malo o le Unaite Setete. Ua pule aoao le 
Kovana, ua tofia mai le laumua o Uasigatone ina 
ia tausia le taulaga i Pagopagoefaima taunuuga 
o manuao o lea Malo. 

O LE VAEGA TELE O SAMOA E PULE Al 
SIAMANI. 

O le vaega o le Atunuu i le itu i Sisifo o le 
vase o Logitu 171 (Tikerl) ua aofia ai Savaii, 
Upolu, Manono, Apolima, Nuutele, ma nisi nuu 
laiti ua le ainā. 

O le a fai sina tala i ia nuu taitasi, e amata 
i le motu aupito tele — o Savaii lea. 

O SAVAH, 

O le motu aupito tele i motu uma o le Atu- 
nuu o Samoa, ua tupito i sisifo foi; o lona itu i 
matu ua aupito i matu i le laueleele uma i le atu- 
nuu. Ua f eagai lea itu o Savaii ma le va o le vase 
o Latitu 13 (Tikeri), ma le vase o Latitu i4(Tikeri) 
i le itu i Saute o le Ekueta. 

Ua tino faatafafa mai le motn. O letasi itu 
ua feagai ma le itu i matu, e amata atu i Mata- 
utu e 00 i Falealupo. O le itu e amata atu i Fa- 
lealupo e 00 i Tāga, ua feagai ma sisifo. E 
amata atu i Tāga e 00 i Taf ua, o le itu lea ua f ea- 
gai ma saute. E amata i Taf ua e 00 i Matautu o 
le itu i sasa'e lea. 

7 

O le laueleele maugā lava lenei motu. O le 
tumutumu o le mauga e aupito maualuga o Sa- 
vaii, ua sili ona maualuga i mauga uma o Samoa. 
E 4000 o futu le maualuga o lea mauga. Na tu- 
tupu motu uma o Samoa i le afi anamuā lava. Ua 
iloga lea mea i ano ua vaaia i mauga eseese, ae- 
maise fo'i i ma*a ua paepae solo i le laueleele. A 
o le motu o Savaii ua maua ai faailoga eseese i 
nei ona po i le galuega sa faia i le afi i ona po 
ua mavae. 

O le itu o Samoa ua ta'ua o le Mu ma le Ma- 
veve ma Lealatele ua tino mai lea galuega sa fai 
i aso e mamao atu i tua. Sa sasao mai le afi i le 
faaiuga o Oketopa ma le amataga o Novema i le 
tausaga e 1902. E mamao i uta i le va o Aopo 
ma Sala'ilua. Ona aso ia sa luluina ai Safune 
ma lona itu i mafui'e tetele na leaga ai nisi fale 
ma fanua. Ua toe sasao mai le afi i le itu i sasae 
o lea mea, i le masina o Aokuso, 1905. Na i*u ina 
avea ma mauga mQ. Na ufitia eleele e tele e 00 
i le sami, atoa fo'i ma aai o Lealatele e 00 i le 
pito nuu o Saleaula. 

Ua lafulemu vanu ma fanua laugatasi ua tu- 
tupu ai laau eseese e aogā i tagata. O mauga 
fo i ua ufitia i le vao matua e 00 i o latou tumu- 
tumu. 

E ese le uiga o mo'tu e tele i le vasa nei i itu 
ua mafanafana tele le Sami i le nuu ua tu i le 
vasa i mea e maalili tele ai le suasami. O le mea 
ua eseese ai o motu nei ua iloga i gatai le aau ua 
atiina a'e e tino o manu ninii mamate. E ola ia 
manu ninii i le sami mafanafana e le matuā lo- 
loto. E tele le pupū i Savaii — o le matāpapa lea 
ua feagai ma ie sami. O nisi mea ua iloa ai le 
aau. E umi le aau ua amata i Salelologa e 00 i 
Pu'apu'a ; o le tasi aau foi ua amata i Lealatele 
e 00 i Sasina : o i ai nisi aau laiti ua tutu solo i 
gatai o le matafaga i lea nuu ma lea nuu. 

Ua motusia aau i nisi mea ua ta'ua o Ava, e 
mafai ona ofi ai vaa, e sao ai mai le vasa e 00 i 
le sami papa'u ua puipuia i le aau, ua ta'ua o le 
Aloalo. 

O MAUGA. — Ua faalava i sasa'e ma sisifo nai 
atumauga i le motu nei a o vanuvanu solo nisi 
mea. O le mauga aupito maualuga o M ua e 4000 
f utu lona maualuga. O le tasi mauga ua ta'ua i 
lenei motu o Mauga Loa lea. 

O le mea na sasao mai ai le afi i le tausaga 
1902 o i le itu i sasa'e o Mua. Sa pusa a'e le le- 
fulefu i luga o Aopo, a o le lāva sa punitia i le 
faaputuga-mauga na si'omia ai Kareta — o le gutu 
lea o le afi. Sa mu le vao i lea mea e 00 i a'a o 
laau tetele. Na toe sasao mai le afi i sasa'e o lea 
mea i Aokuso, 1905. Ua faia le mauga mu tele 
ua ola tele pea (1906). 

O Vaitafe. — O le taoto o mauga ua iloga ai 
le tafe ma le uiga o vaitaf e. E le vavamamao 
mauga ma le vasa i itu uma o Savaii ; o lea ua 
itiiti ai o vaitaf e tetele, a e tele alia ua tataf e ma- 
lolosi i nisi aso ; a e tau pe i nisi aso. Ua na o 
vaitafe tafe lemu ua aogā e feoai ai vaa, 

O le vaitafe ua igoa o Puleia ua tafe mai i 
Sili a e taunuu i tai i Puleia. O le Mulivai ua taf e 
ifo i Saleaula. O le Muliolo ua tafe ifo i Avao i 
Matautu. 

O le Siliafai e le se matuā vaitafe, a e uiga 
lua i le vaitafe ma le vaituloto, i Saf une 

Ua matuā malosi le tafe o Mali'oli'o i Leala- 
tele i nisi aso ; ua lafoia i tai laau tetele ; e le ma 
sopoia foi e tagata. A o isi aso ua le tafe lenei 
alia, ua na ona tutumu mea loloto i papa o le ali- 
tivai i vai ua mafai ona faaaogāina e tagata i a 
latou feau. Sa punitia i le lāva le mulivai o lenei 
vai i le masina o Setema, 1906. Ua lofia le aai i 
lona taf e ma lona saili se tasi ala i le sami talu ai. 

O VAEGA O SAVAn. 

Le Faasaleleaga.—E aniata i le itu i saute 
i Salelologa e oo atu i matu i Pu'apu'a i Amoa. 
O i ai le aau i gatai o lenei vaega atoa. Ua laf u- 
lemu le laueleele ; ua tutupu ai laau eseese ua 
masani ona taumamafa ai Samoa. 

O Aal— Sapapalii, o le aai tele lea o lenei 
itu. O le aai lenei o sa Malietoa. Sa taunuu mai 
Uiliamu i lenei aai i le amataga o Setema, 1830. 

Iva, o le aai tele lea i le itu i saute o Sapapalii. 
Safotulafai, ua ta'ua i mea faa-Samoa. 
Tuasivi, o i ai le Faifeau Peritania ma le 
a'oga o le Matagaluega atoa. 

O i ai foi nisi aai tetele i le itu ua ta'ua o 
Amoa. 

O le Itu-o-Tane* ma Lealatele.— E amata 
i le matavao i Sataputū e 00 atu i Sasina. Ua 
vaevaeina i vaega e lua. Gagae o le mauga, ma 
Gagaifo o le mauga. Ua lafulemu le laueleele, 
ua feoloolo ona faasusuina i vaitafe eseese. 

Na sasao mai le afi i gauta o lenei itu malo 
i le masina o Aokuso, 1905. Ua ufitia lau- 
eleele e tele lava i lea itu ma lea itu. Na sosolo 
atu le lāva i le itu e f eagai ma Safotu ; a ua muta 
mai i gauta o Paia. Na saofia le tele o le lāva i 
masina eseese i le itu i sasa'e. Ua i'u ina tanu- 
mia aai eseese i tai — e i ai le vaega o Saleaula, o 
Salago, o Toapaipai, o Malaeola, o Sataputū. Ua 
na o Samalae'ulu ma Patamea na le ufitia ; a ua 
ola pea le mauga mu, ua tafe ifo pea le lāva i le 
moana i gatai o le mea sa ta'ua o Lealatele i aso 
ua mavae. Ua faaliliuina le uiga o lena itu uma 
o Savaii. 



• E aofia foi le Itu o Asau i le ta'u o le Itu o Tane " pau raai le Ma- 
nunu paumai le Ulutufau/' a ua ta'u eseese faaituraalo i ona po nei. 

O Aai : — Matautu, ua ta ua ona o le taulaga 
ua-mafai ai ona tuutaula vaa tetele i aso e tele o 
le tausaga. O i ai f ale oloa eseese i lenei aai. O 
i ai le Faifeau Peritania ma le a'oga o le Mata- 
galuega atoa. 

Saleaula, o le tasi aai tele ua ta'ua ona o le 
pule faa-Samoa. Safotu ma Safune o aai tetele 
i Gagaifo o le mauga. 

O Fagamalo o i ai le f ale o le malo e fai ai 
feau uma a le alii Ametimani. 

O le Itu o Asau ma Falealupo.— O le itu 

lenei e le matuā lafulemu. E tele papa ua pae- 
pae solo i le fogaeleele, ua fitā ai le galuega i 
lenei itu. E tutupu lelei nisi ituaiga o laau o i ai 
le ifilele ma le pau. 

Ua ta*ua lenei itu i le faiga o mea i laau ia. 
E lelei tanoa, ma selu Samoa, ma tootoo ua gao- 
sia i lenei itu. 

O Aai : — Sataua, ma Falealupo, ma Tufu-ta- 
foe. O le Tolotolo e aupito i sisifo o Samoa ua 
ta'ua lava i tala faa-Samoa. 

O le Falelima.— O le Vaega laitiiti lenei i 
le itu i sisifo o Savaii ua igoa foi o Le Alātaua. 

Itu-o-Faftne.— E amata i Tafua e oo i Si u- 
vao. E faigatā lenei nuu. O nisi itu e feoloolo 
ona laugatasi ai le laueleele, a o nisi itu ua pupu. 
O aai foi ua faatuina i luga a'e o le sami i papa 
maualuluga. E tele le mālūlū i lenei itu. 

Ua fai faiva mamao i tai le tele o nuu i lenei 
vaega. 

O Aal — Palauli o le aai tele lea o i le alo- 
alo i le itu i saute e feagai ma sasae o Savaii. 
Satupaitea, o le tasi aai tele i sisifo o Palauli o i 
ai le Faif eau Ueseleana ma le a oga tele mo Sa- 

vaii atoa. O Tufu, Tāga, ma Salailua o aai ia 
ua tetele, ma le ta'ua. 

O APOLIMA. 

O le mauga lenei ua tu tasi i le sami i le va 
o Savaii ma Manono. Ai lava sa fai ma mauga 
mu i tupulaga ua mavae atu. O le ano o le ma- 
uga ua tu ai le aai. Ua matuā ta'ua lenei motu 
laitiiti i taua o Samoa anamua, auā sa f ai ma 'olo 
malosi ; o Manono sa mafai ona tuumuli i ai i aso 
faigatā. Ua aofia faatasi le pule o Apolima ma 
Manono. Ua faigatā ma le leoleogata le ava o 
lenei nuu. O tagata masani lelei ma le vasa ua 
nonofo i lenei motu faigatā. E tasi le aai. O i 
ai mea uma e ola ai tagata ua tutupu i itu o le 
ano, aemaise foi le vai lelei. 

O MANONO. 

Ua aofia lenei motu i le aau ua si'omia ai 
Upolu. Pe tali atoa le 3 o maila le va o Upolu 
ma Manono. E umi le motu -nei, o i ai le mea 
maupu'epu'e i totonu o le motu e 800 futu lona 
maualuga. Sa matuā ta'ua lenei motu i taua o 
Samoa i aso ua mavae atu ona o le fua o vaa sa ia 
te i latou ma lo latou masani ma le sami. 

E le atoa le 5 o maila le taamilosaga o Ma- 
nono. Ua iafulemu le eleele o le motu nei, a e 
tasi le pona ua f aaleai ni vai. 

E le mafai ona ola lelei ni talo i Manonoona 
o le matutū o le eleele. A e ola lelei le ufi i lenei 
motu ; ua toaga foi tagata i le totoina o lenei laau. 

O Aai. — ^Faleū, o le aai e aupito tele i lenei 
motu. Salua i le itu i matu o le motu, o le tasi 
aai tele fo'i. Ua ta'ua fo*i Lepuia'i. 

O i ai le tasi motu laitiiti ua tu i luga o le aau 
i gatai tonu o Apai ua masani ona tanu ai alii o 
lena itu o Manono — o Nuu Lopa lona igoa. 

O UPOLU 

Ua umi le motu lenei a e feoloolo ona lautele. 
O i le itu i sasaee feagai ma saute o le motu o 
Savaii. E tali siomia Upolu i le aau^ ua latalata 
i le matafaga i nisi mea, a e mamao i nisi mea e 
tusa ma maila e lua, monatupu. Ua na o ni nai 
itu laiti ua pupū. 

E 45 maila lona umi a e 14 pe 15 lona lautele 
i nisi mea; e tauau ina lauitiiti i le itu i Sasae 
ma le itu i Sisifo. Ua lafulemu fo'i lona laueleele 
e sili i lo Savaii i lenei mea. 

O MaUGA. — O i ai le atu mauga ua fai ma 
tuasivi e amata i sasae e 00 i le Mulifanua i sisif o. 
Ua putuputu lava mauga i le itu i sasae. O le ma- 
uga e aupito maualuga i Upolu uma, o Fao lea i 
Atua, e latalata ane i le Vaifagaloa ua ta'ua o 
Fagaloa. O le tasi foi mauga i le isi itu o le 
taulaga ua ta'ua o Malata. E tele tala f aa-Samoa 
i lenei mauga. O i ai fo'i le afu tele ua tafe mai 
ile tumutumu o lenei mauga e lata ane i le aai o 
Uafato. 

O i ai le tasi mauga ua igoa o Tafua-Upolu i 
Aana Sa f ai ma mauga mu anamua ; o i ai le ano 
loloto lava sa sasao mai ai le afi anamua. A vaai 
mamao atu i lenei mauga ua peiseai ua tino mai 
salafalafa lona tumutumu ; ua maf ai ona iloa ma- 
mao mai i tai e vaa folau, pe atoa le 45 maila. Ua 
ta'ua le mauga o Vaea i gauta o Apia ina ua i ai 
le tuugamau o Tusi-tala, o Le'ona foi lea. 

O VAITAFE. — O le mamao o le atu mauga ma 
le matafaga i Upolu ua feoloolo ai nai vaitafe i 
le itu matu ma le itu i saute. 

Vaisigano, o le tasi lea vaitafe ua tafe mai 
mauga i gauta o Apia, ua taunuu i le taulaga o 
Apia. O i ai af u i lenei vaitafe i mea maualuluga 

ua tafe mai ai ; o le tasi i le mauga ua igoa o le Af u 
o le Mauga Tula, o Papaloloa, ma le afu i Magiagi 
e latalata ane i Apia. O Mulivaitō, o le tasi vaitaf e 
tele ua tafe ifo i Falef a i Atua, o i ai le afu tele 
e latalata ane i lona mulivai. O Mulivai Faga- 
toloa i Salani i Falealili ua lautele, ma le lo- 
loto, ma ua tafe lemu ; e mafai ona feoa'i ai tu- 
lula. O i ai le afu tele o Fuipisia i gauta o lenei 
vaitafe, i le tuasivi tonu. E aupito maualuga lea 
afu i Samoa uma. E tele vaitafe i le itu i Saute 
o Upolu. O le Fuluasou i Faleata ua ta'ua ona o 
le Papaseea. 

VaitulOTO. — O i ai ano o Mauga mu ana- 
mua ua tumu i vai magalo. E aupito ona ta'ua o 
Lanotoo ; o i ai le malologa ua saunia i lea ma- 
uga e le Malo mo tagata o mau i Apia. O le isi 
foi ano ua tumu i vai faapea ua igoa o Laloanea, 
ma le tasi ua igoa o Laloatāta. E fitā le ala i 
mea ia. 

O TaulaGA. — O Apia, ma Saluafata, ma Fa- 
galoa i le itu i matu o Upolu. O Falealili, ma 
Safata, ma Lefaga i le itu i Saute. 

Ua feoloolo Upolu i lenei mea. O le mea 
lenei ua faigofie ai ona Ia*u oloa i folau. 

O VAEGA O UPOLU. 

O Atua. — O le vaega e aupito i Sasae, ua toe 
vaevaeina i vaega laiti ia : — Ma'ā, Fagaloa, Alei* 
pata, Lepā. 

E aupito maugā lenei itu o Upolu, a ua fai 
sina lelei i Aleipata, auā e mamao i tua mauga, 
ma ua saviligia. 

O AAI : — Solosolo, e feagai ma le taulaga o 
Saluafata. Lufilufi, le laumua i le itu i sasae o 
lea taulaga. Ua ta'ua ona o sauniga faa-Samoa, 
o le tasi lea Tumua, O i-ai foi le A'oga tele Ue- 
seleana, o *' Piula," i lenei aai. O aai tetele foi 

ia : Falef ā ; Musumusu i Fagaloa ; Uaf ato i sasae 
o Fagaloa, Saleaumua ma Lalomanu i Aleipata ; 
A'ufaga ma Lotofaga i Lepā. 

O i ai nisi aai i uta i lenei vaega o Upolu ; e 
i ai Lalomauga ma Manunu, ua masani ma le fa- 
iga o upega ma mea ua gaosia mai le vao. 

O nisi itu ua faato'a i laau aogā e i ai niu ma 
kakao. 

O le Tuamasaga.— O le vaega i totonu o 
Upolu lenei. Ua feoloolo le laueleele ma ua lau- 
gatasi nisi itu e tele ua aupito galuea^ina e alii 
papalagi. Ua totoina niu, ma kakao, ma kofe ma 
nisi laau aogā. 

O Aal — Apia, o le aai e aupito tele i Samoa 
uma. Ua fai ma laumua o Samoa uma e pule ai 
Siamani. Ua feoloolo le taulaga, ua tuutaula ai 
folau ma setima mai Europa, Ausetalia ma Niu 
Silani ; ua latou la'u mai oloa eseese ua f aaaogā- 
ina i Samoa, ma toe la'u atu mea ua maua mai i 
le laueleele o Samoa. Ua ta'ua lenei taulaga ona 
o le afā tele sa leaga ai manuao ma folau i le ma- 
sina o Mati i le tausaga 1889. E tele fale oloa ma 
fale o le malo, ma fale sa i lenei aai. O le peni- 
sula o Mulinuu i le itu i sisifo o le taulaga ua 
alaaala ai pea le Alii Sili, ma potopoto ai Fai- 
pule uma o Samoa i aso e tatau ai. 

O i gauta o Apia le A oga mo Teine ua igoa 
o Papauta, ua a'oa*oina ai alofafine e toatele o le 
Atunuu. 

Malua, e 12 maila i sisifo o Apia ua ta'ua ona 
o le A'oga tele sa faatuina e le Lonetona Misi- 
onari Sosaiete i le tausaga 1844 e a*oa*oina ai ta- 
gata e f ai ma f aif eau ma tagata aogā i le Malo o 
le Atunuu. 

O Afega ma Malie ua ta'ua i le faa-Samoa. 

O Si umu ma Vaiee i le itu i saute o le motu 
i le Vaega ua ta'ua o Safata. 

8 

O Palealili.— Sa fai ma vaega o Atua ana- 
mua ua faatoa ta'ua o le itu-malo i nei ona po. 

Ua lafulemu lona laueleele, ua tele vaitafe ; 
ua tutupu lelei ai laau 'aina i lenei itu. 

O i ai le taulaga lelei i lenei itu, ma le motu 
laitiiti ua igoa o Nuusafe'e. 

O Aal — Salesatele, Salani, Poutasi ma Sa- 
talo, o aai aupito tele ia. 

O Aana.-— O le vaega i sisifo lenei o Upolu, 
Ua feoloolo ona laugatasi o le itu i matu ; a e ma- 
ugā i le itu i Saute. O Vaega : — Alofi, Falelatai, 
Lefaga. 

Na f aato'a nisi itu o le laueleele i niu e matuā 
tele e le Kamupani Siamani. 

O Aal — Leulumoega, o le tasi aai ua ta'ua i 
le faa-Samoa ; o le tasi lea Tumua. O i ai le A oga 
tele mo taulele'a na faatuina i le tausaga e 1890. 
O Fasitootai ma Fasitoouta ua ta'ua i lef aa-Samoa. 
O Mulifanua ua ta'ua ona o le laueleele tele o le 
Kamupani Siamani ua faato'aina. Falelatai ma 
Samatau, o aai ia i le vaega o Falelatai. E matuā 
taivale le tele o lenei itu ; e f aatoa feoa'i ai vaa pe a 
lata ona tutu'i le tai. O ava foi ua f aigatā. Mata- 
utu e aupito tele lea i aai i Lef aga. O lenei itu o 
Aana ua malūlū ; e le pei o le itu o Alofi. 

O LE VAEGA O SAMOA E PULE AI AME- 
RIKA. 

Talu le tausaga l899ua pule e le Unaite Setete 
o Amerika i motu o Samoa i sasa'e o le Vase o 
Logitu 171 tikeri. Ua aofia i lenei ta u, o Tutuila, 
Aunuu, ma motu eseese o Manu'a. Ua le tutusa le 
pule i lenei vaega o Samoa ma le uiga o le pule i le 
itu e pule ai Siamani. Ua f aamamaf aina i le Una- 
ite Setete le taulaga o Pagopago, e f ai ma mea e 
matua i ai le f ua o Amerika i lenei itu o le lalolagi. 

Ua ta'ua i le upu papalagi o le Naval Station, 
O lea ua tofia le alii e pule aoao i lenei itu o Samoa. 
E lua vaega tetele o lenei itu o Samoa — o Tu- 
tuila ma Manu*a. 

TUTUILA. 

Ua aofia i le ta'u lenei le motu tele o Tutuila 
atoa ma le motu laitiiti o Aunu'u. 

E 40 maila ua vā a'i le motu o Upolu ma Tutu- 
ila. Ua taoto i le vasa i saute f eagai ma sasa'e o 
Upolu. E 80 maila le taamilosaga o Tutuila. 

Ua maugā tele lenei nuu ; ua itiiti le laueleele 
laugtasi ; ua fitā ala i le va o lea nuu ma lea nuu i 
le itu i matu. E feoa'i tagata i le vā o nisi nuu i 
va'a ona o le faigatā o le ala i uta, ina ua maugā, 
ma vanuvanu solo. 

O MaugA. — Ua matuā maugā lenei motu. Ua 
itiiti ai le laueleele laugatasi. O le tumutumu e au- 
pito maualuga, o Mataf ao lea, ua tu i le itu i saute o 
le tāulaga. O Pioa, o le tasi lea mauga o i le tasi 
itu o le taulaga, i le ma Olotele. O le faaputuputu 
o mauga ua timu soo ai ma mālulū tele ai le eleele 
i nisi itu e tele o Tutuila. O loo ua elia itu o mauga 
i Fagatogo e faalauteleina ai se laueleele e tuu ai 
f ale eseese o le malo. 

O Vaitafe. — Ua tau leai ni vaitafe moni i 
Tutuila atoa ; ona o le f elata'i o mauga ma le sami 
ma le itiiti o le laufanua. E tele alia ua iloga i 
i lea mea ma lea mea, e soo ai le motu, E ese le 
uiga o le tasi vai ua igoa o Fetafea'L O i ai lea 
vai i le va o Aoloau ma le Tualauta, Ua puipuia 
le vai i mauga ua le ma sao ai. A totō ifo ti- 
muga tetele ua tafe malosi le vai, a e fetalia'i i 
mauga ua i'u ina toe fo*i ma lepa ai. Ai o le ma- 
fuaga lea o le igoa " Fetaf ea'i." 

O VAITULOTO.— E leai ni vai i Tutuila e ta- 

tau i ai lenei igoa. E le iloga fo'i ni ano i mauga 
ua tumu i vai. Ua na o ni nai vailepa ua faa- 
aogāina e fai ma^taelega a nuu. 

O TaulagA. — E ese Tutuila i lenei mataiipu, 
ona o le taulaga tele ma le lelei o Pagopago. Ua 
faaaogāina lenei taulaga e le Malo e fai ma mea 
e teuteuina ai koale ma mea eseese e aogā i o la- 
tou manuao o feoa'i i lenei itu o le Vasa Pasefika. 
Ua loloto lenei taulaga, e mafai ona afe ai ma- 
nuao tetele. E afe ai foi setima tetele ua ave le 
" meli " i le va o Amerika ma Niu Silani ma Au- 
setalia. 

Ua masani ona tuutaula ai va'a i gatai o Le- 
one ; a e faigatā lenei tuutaula pe a agi mai nisi 
matagi. 

O VAEGA TETELE O TUTUILA. 

Ua vaevaeina Tutuila i itu-malo tetele e lua. 
O Falelima i sasa'e, e amata ia Nuuuli, e oo atu i 
Fagasa i le itu i matu. E aofia le taulaga o Pago- 
pago i lenei itu-malo. O Falelima i sisifo e 
amata ia Tafuna, e oo atu i Asu. E tofu ia itu- 
malo ma le Kovana ma le fale pule, — o alii ia ua 
filifili i mea ua tonu i le Kovana Sili Amerika. 

E eseese le uiga o nuu i vaega tetele nei. tJa 
lelei nisi nuu ina ua filemu ona o le aau i gatai, o 
nisi ua f aigatā, ma ua tutu i latou i le pupū. E lafu- 
lemu le eleele i nisi nuu, a o nisi nuu ua gaoā lava, 
Ua ese le f aigatā o nuu i le itu i matu o Tutuila, 
ua tu i faga ua puipuia i mauga. Ua tutūsa'o le 
matāpupū i vai-nuu ia ua faigatā tele pe a galu. 
Ua motusia le tasi papa tele i gatai o Vatia, ua 
.mafai ai ona ui ai vaa i le ogasami lauitiiti ua 
vasa ai le laueleele tele ma le papa, pe a malū 
lava le aso. Ua tumu nei papa i manu felelei 
mai tai i nisi masina o le tausaga. Ua tuu a la- 
tou fua i nei mea fitā. E masani le nuu ona fai 
tama'i manu aL 

O i ai le pupū f oi i le va o Vaitogi ma Tafuna i 
le itu i saute o Tutuila. 

Sa masani ona tutū le afi i luga o le motu o 
Taputapu, i gatai o Poloa i aso ua mavae e f aailoa 
atu, ma tali ai le meli ina ua le masani ona afe 
setima i Pagopago, e pei ona fai i nei ona po. 

O le Falelima i Sasa*e.— E feploolo ai le 
laueleele i Nuuuli, ma Aunuū, ua tutupu ai laau 
aogā e tele. E f aigatā nisi nuu ina ua latalata ma- 
uga ma le matafaga. 

Ua ta ua aai ia i lenei itu-malo — o Pagopago 
ina ua avatu lea igoa i letaulaga atoa. Ua tu i le 
itu e aupito i uta o I^ taulaga. 

Ua ta ua Fagatogo ; auā ua faia lenei aai ma 
mea e autu ai sauniga eseese tau le Malo. O i ai 
le uafu u'amea e pipii i ai vaa o le Malo. Ua tu 
fo'i le fale o le Kovana Sili Amerika i lenei aai, 
atoa fo*i ma fale eseese o le malo ; e i ai le fale 
e teu ai koale, ma mea taumafa, ma le fale tiute ; 
ua ta'ita'ina ifo f o'i le vai mai le mauga i gauta e 
faaaogāina i le aai atoa mavaa. 

O Nuuuli ua ta'ua ona o le lelei o lona lau- 
eleele ma le mea e tu ai le aai. Ua popoto tagata 
o ienei nuu i le faiga o tanoa fai 'ava, 

Ua tu Aunuu i le motu ua igoa i lea igoa, O i ai 
nisi mea faataufusi ua teuteuina lelei, ua maūtele 
ai lenei nuu, a o oge nisi itu o Tutnila. 

O le Falelima i Sisifo*— E f eoloolo ona lau- 
gatasi nisi itu o lenei itu-malo, e i ai le laueleele 
tele ua ta'ua o le Tualauta. Ua lafulemu fo'i lenei 
mea, ua ola lelei ai laau aogā, a e faalelelei le vai 
i nisi mea. E ta'ua lenei itu ona o le sali-popo. 

O Leone, o le aai lea ua fai ma laumua o lenei 
itu-malo. O i ai le tuutaula e f eoloolo i aso leleL 
O i ai le Faifeau Peritania, ma le A'oga o tau- 
lele'a i lenei aai, i le ma le Faifeau Katoliko, 

O le tasi itu o le faga ua tu ai le A'oga a 
Teine mo Tutuila ma Manu'a ua tausia e tama- 
ita*i e toalua. Sa faatuina lenei a'oga i le nau- 
nau ma le filigā o alii ma nuu i Tutuila, ma Ma- 
nu'a. Ua ta'ua lenei sauniga " le A oga i Atau- 
loma." Ua ta'ua le tasi aai laitiiti o Asu ona o 
le tuugamau o tagata Farane sa fasia i le malaga 
a La Perouse. Ua tausia pea lenei tuugamau e 
le malo o Farane. 

O le faitau aofa'i o tagata i Tutuila (1903) pe 
tusa ma le 4000. 

MANU'A. 

E aupito i sasa'e lenei vaega o Samoa. O i 
ai motu ainā e tolu ua aofia i lenei igoa. E 60 maila 
le va o Manu'a ma Tutuila. O le ulua'i tala ua 
maua e tagata papa'e i Samoa ua faasino i lenei 
vaega o Samoa ; i le, ua faapea le taofi o nisi e 
matua i ai le Atunuu uma. O igoa o motu o Ma- 
nu'a ; o Ta u, ma Olosega, ma Ofu, e amata i le 
motu aupito tele i sasa*e a e faasolo ane i sisifo. 
E maualuluga ia motu uma ma le maugā. E laiti 
ia motu ; o lea ua f aaleai ni vaitaf e ua ta'ua. 

Ua ese lenei vaega o Samoa ina ua le numia 
ma mataupu eseese sa fesouaHina ai isi itu o Sa- 
moa i aso ua mavae. Ua fai pea lo latou tupu 
ma lo latou malo mai anamuā lava, ma le le ma- 
natu i nisi vaega o Samoa. Ua faaofia lenei Atu- 
motu i nei po i le Malo o le Unaite Setete, faatasi 
ma Tutuila. 

TA'Ū. 

O le motu aupito tele lea o Manu'a ; e aupito 
i sasa'e fo*i. O le mauga aupito maualuga ua 
igoa ia Vaoaimanu. O le vaitafe laitiiti ua ta'ua 
o Laufuti. O i ai le vailepa i le mea maualuga i 
lenei motu ua faaigoaina "Ole Vai-pupula." E 

taatele le manu lele mai tai — " o le ta'i o " i lenei 
motu. E ofaga i totonu o le eleele i lua laiti. 

O i ai le mea e tuutaula ai vaa i gatai o Fa- 
leasao. O Ta u. o le igoa lea o le aai ua fai ma 
laumua o Manu a uma. O i le itu i sisifo o le 
motu. O le aai lenei ua afio ai le Tui Manu'a, e 
potopoto ane le malo. E latalata i lenei aai ua 
tu mai le a'oga mo taulele'a, ua igoa " O le A'oga 
i Papatea." 

O Fitiuta,^ o le tasi lea aai o Tiū i le itu i 
matu e feagai ma sasa e o le motu. E matuā gaoā 
lenei nuu ; ua ufitia nisi itu o le fogaeleele i le 
'ano'ano. E fai mai le tala, etoli ulu i le lou, e fai 
le upega e tali a*i, ona o le gaoā tele lava. 

O Faleasao o le tasi lea aai o Ta'ū, o i ai le 
taulaga. 

O i le sami i le va o Ta'ū ma Olosega le mea 
na sasao mai ai le afi i le tausaga 1883. Ua fai 
mai ua siitia le alititai i lea mea talu ai. 

OFU. 

O le motu e aupito i sisifo o Manu'a lea. E 
feoloolo le laueleele i nisi itu o le motu nei. A 
o le motu laitiiti i le itu i sisifo, ua ta'ua o Nuu 
Misilaelae, ua ese ai le ola o niu i lea motu. 

O le aai o Ofu ua tu i le itu i sisifo o le motu ; 
e toatele fo'i ona tagata. O i ai le taulaga i lenei 
aai. 

OLOSEGA. 

O le motu aupito itiiti lea o Manu'a uma. Ua 
tali sosoo lenei motu ma le motu o Of u. E maf ai 
ona savali tagata mai le tasi motu i le isi motu, pe 
a pe le tai, i le asaga. 

O i ai le " 'olo " malosi i le tumutumu o le ma- 

uga ua mau ai nisi tagata. Ai lava o le olo lenei 
na mafua ai le igoa Olosega. E lafulafuāle tele 
o le eleele o lenei motu. 

O le aai o Olosega i le itu i sisifo, e aupito 
tele. A e f eoloolo foi le aai o Sili i le itu i sasa*e 

Ua matuā ta'ua tagata Manu'a i le f aiga o f ale- 
'ulu. O le faitau aofa'i o tagata i Manu'a (1903) 
pe tusa ma le 2000. 

